Kenapa Wujud Tabiat Menggigit Kuku Serta Kesannya Kepada Kesihatan

Bagi anda yang tidak mempunyai sejarah menggigit kuku, melihat seseorang menggigit kuku mungkin kelihatan seperti sesuatu yang menggelikan. Namun perkara ini berlaku kepada berjuta-juta manusia di seluruh dunia.

Menggigit kuku dilihat wujud dalam seluruh benua dan budaya, dan ketika mana ia wujud dalam pelbagai tahap dan usia yang berbeza, tabiat ini kekal sebagai salah satu kebiasaan "manusia" yang universal.

Tabiat menggigit kuku telah dikaitkan dengan beberapa gangguan psikologi dan keadaan kesihatan yang lain.

Sekiranya anda mempunyai tabiat ini, mungkin anda mahu memahami dari mana datangnya tabiat ini dan apa yang boleh dilakukan untuk menghentikannya.

Sebelum kita selidik mengapa kita menggigit kuku, mengapa ia berbahaya dan bagaimana untuk berhenti, adalah penting untuk kita memahami lebih lanjut tentang tindakan itu sendiri.

Walaupun ramai orang menolak tingkah laku ini sebagai tabiat buruk atau gementar, ia secara lebih formal diklasifikasikan sebagai "tingkah laku berulang-tubuh yang terfokus kepada badan", yang kadang-kala disebut sebagai "penjagaan patologi".

Sama seperti menarik rambut, tingkah laku berulang seperti ini boleh menjadi gejala akut bagi peristiwa atau tempoh yang sangat tertekan.

Namun dalam banyak kes, ia adalah masalah jangka panjang atau kronik yang berterusan melalui masa remaja dan dewasa.

Walaupun ia kelihatan paling kerap berlaku di zaman kanak-kanak, ia adalah sesuatu yang biasa untuk tabiat ini berkembang atau bermula di tahap kehidupan kemudian, atau sekali-sekala sepanjang hidup anda.

Terdapat tanda-tanda yang agak jelas tentang menggigit kuku, tetapi risiko kesihatan mungkin adalah lebih buruk, yang mana beberapa daripada akan dibincangkan dalam artikel ini.

Terdapat beberapa teori yang saling bersaing dan melengkapi untuk menerangkan kebiasaan meluas tabiat menggigit kuku di seluruh dunia.

Walau bagaimanapun, setiap kes individu adalah berbeza-beza, bergantung kepada beberapa faktor termasuklah keterukan tabiat dan kejadian yang mencetuskan tingkah laku.

Menentukan sama ada ini adalah satu tabiat biasa atau tingkah laku kompulsif adalah sangat sukar.

Sesetengah pakar percaya bahawa perilaku ini berpunca dari kebiasaan kanak-kanak menghisap ibu jari atau memasukkan jari ke dalam mulut.

Tindakan-tindakan oleh bayi ini adalah teknik menenangkan diri iaitu sama dengan puting getah, jadi adalah masuk akal untuk meletakkan jari-jari ke dalam mulut kita dalam bentuk tertentu yang dapat menjadi cara menenangkan diri.

Hakikat bahawa menggigit kuku yang tidak kronik sering berlaku dalam tempoh stres, menjadikan ini satu penjelasan yang logik untuk tabiat ini dalam beberapa kes.

Walau bagaimanapun, menggigit kuku secara sistematik sehinggakan ke tahap menyebabkan sakit atau luka dianggap sebagai sebahagian daripada spektrum "Gangguan Obsesif Kompulsif".

Tindakan jangka panjang tingkah laku ini tidak sama dengan diagnosis Gangguan Obsesif Kompulsif tradisional, tetapi kedua-duanya dianggap berkaitan.

"Penjagaan patologi" ini bermula dari tingkah laku biasa yang mana seringkali dipicu oleh sesuatu yang "tidak kena" dalam penampilan mereka.

Sebagai contoh, jika rambut anda tidak seperti yang anda mahukan, anda akan mula membetulkannya.

Tindakan-tindakan ini biasanya dicetuskan oleh "keperluan" namun dalam kes menggigit kuku, situasi-situasi lain dapat mencetuskan kelakuan ini seperti memandi, membaca, menonton TV, situasi tekanan tinggi, bosan dan banyak lagi.

Apa yang mungkin bermula sebagai menenangkan diri atau tabiat buruk, boleh berkembang menjadi paksaan berterusan atau obsesif.

Ini kerana kajian menunjukkan bahawa tingkah laku berulang yang berfokus kepada tubuh dilihat lebih kerap pada mereka yang mempunyai sejarah keluarga mereka, serta beberapa sejarah kegelisahan atau gangguan tekanan.

Walaupun menggigit kuku mungkin kelihatan tidak berbahaya pada awalnya, terutamanya jika ia adalah penyelesaian jangka pendek yang berkesan untuk keadaan yang tertekan, namun terdapat beberapa kesan jangka panjang bagi tabiat ini.

Cuba anda fikir berapa kerap anda menyentuh objek-objek asing menggunakan tangan anda dalam sehari?

Kebanyakan kuman dan mikrob boleh dibersihkan, namun ruang di bawah kuku anda menyediakan tempat yang sesuai bagi bakteria atau kulat untuk berkembang.

Apabila anda memasukkan atau menggigit kuku, anda akan menjemput beberapa bahan yang sama ke dalam mulut anda.

Selain itu, apabila anda menggigit kuku, anda mendedahkan tisu segar yang tidak dilindungi ke persekitaran luar, menjadikannya mudah terdedah kepada bahan atau patogen lain yang boleh menyebabkan jangkitan.

Dari segi kesan menggigit kuku terhadap gigi anda, anda mungkin tidak mengetahui bahawa tabiat ini akan membuatkan gigi anda terkeluar daripada kedudukan sebenarnya, atau menunjukkan tanda-tanda kerosakan jika anda seorang yang sering menggigit kukut.

Kuku anda diperbuat daripada bahan keras yang dikenali sebagai keratin sejenis protein yang sangat keras, sama seperti yang terdapat pada rambut dan kulit.

Apabila enamel gigi anda bersentuhan dengan keratin ini, ia boleh menyebabkan kerosakan kekal terhadap rupa dan keutuhan gigi anda.


5 Pecahan Dan Kelompok Orang Yahudi Zaman Pertengahan

Apabila bercakap tentang kelompok orang Yahudi, kita masyarakat Malaysia lebih gemar menyebut terma am 'Yahudi' sebagai istilah merujuk mereka.

Bagaimanapun, sekiranya kita telaah lebih dalam - wujud banyak sebenarnya pecahan masyarakat Yahudi yang ada di serata dunia ketika ini, bukan saja tertumpu di kawasan negara haram Zionis semata-mata.

Pernahkah anda membaca tentang 5 pecahan masyarakat Yahudi ini dan dari mana mereka datang? Berikut adalah lima penerangan ringkas tentang pecahan masyarakat Yahudi yang berlaku pada zaman pertengahan; sebelum mereka tiba ke zaman moden.

Dalam bahasa Hebrew, ashkenazi membawa makna orang Jermanik jadi kelompok Yahudi Ashkenazi mewakili kumpulan orang Yahudi yang berhijrah ke kawasan-kawasan sekitar bahagian timur Eropah, iaitu negara Jerman dan juga Perancis sekarang.

Semua Yahudi Ashkenazi yang ada pada zaman sekarang merupakan pewaris kepada kumpulan orang Yahudi yang hadir ke dua kawasan tersebut sekitar tahun 800 ke 1000, sebelum mula berasimilasi dengan masyarakat Eropah lain yang ada.

Apa yang menarik mengenai kumpulan Ashkenazi ini, dalam kajian yang dijalankan pada tahun 2014 - didapati bahawa DNA yang diwarisi mereka datang daripada kumpulan kecil sekitar 330 orang yang hidup 600 ke 800 tahun dahulu.

Pada ketika ini, jumlah Yahudi Ashkenazi di seluruh dunia dianggarkan berada pada tahap 10 juta orang keseluruhannya, dengan 3 juta daripada mereka menetap di negara haram Zionis. Antara individu terkenal yang menjadi pewaris keturunan ini adalah Albert Einstein, Scarlett Johansson, Gal Gadot, Natalie Portman dan ramai lagi yang rata-ratanya terlibat dalam bidang hiburan.

Dijadikan sasaran sejak zaman dahulu lagi kerana dituduh mampu merosakkan masyarakat oleh orang Rom, orang Yahudi Sephardi merupakan mereka yang menetap di kawasan sekitar Sepanyol dalam kelompok yang besar.

Yahudi Sephardi berjaya berasimilasi dengan masyarakat Sepanyol membangunkan negara tersebut, memainkan peranan sebagai sasterawan serta pakar perubatan. Mereka juga berjaya membangunkan bahasa mereka sendiri, hasil gabungan bahawa Yahudi dan Sepanyol yang dinamakan sebagai Ladino.

Selepas Raja Ferdinand dan Permaisuri Isabella berjaya menguasai tampuk pemerintahan kerajaan Sepanyol menyebabkan kerajaan Islam Andalusia tumbang, pengaruh Kristian yang kuat membuatkan orang Yahudi Sephardi dihalau keluar dari Sepanyol; memaksa mereka menjadi orang buangan di sekitar Belanda, Afrika Utara dan Timur Tengah.

Bagi mereka yang tinggal di kawasan yang dikuasai Kristian, ramai memilih untuk terus mengamalkan agama mereka secara rahsia walaupun secara rasminya mengaku memeluk agama Kristian. Kelompok ini dikenali sebagai 'Anusim'. Antara Yahudi Sephardi yang terkenal adalah Vidal Sassoon, Hank Azaria, Jerry Seinfeld dan juga Haim Saban, pengasas kepada studio yang menerbitkan siri Power Rangers.

'Mizrahi' adalah istilah Hebrew yang bermakna 'Timur' jadi Yahudi Mizrahi mewakili mereka yang telahpun menetap di kawasan sekitar negara-negara Timur Tengah. Berbeza dengan kumpulan-kumpulan Yahudi yang lain, Mizrahi tidak mempunyai satu bentuk bahasa sahaja kerana setiap pecahan kepada Mizrahi mempunyai bahasa dan dialek mereka sendiri.

Selepas negara haram Zionis berjaya dibentuk dengan merampas tanah negara Palestin pada tahun 1948, tekanan negara Islam kepada etnik Yahudi membuatkan majoriti komuniti Yahudi yang tinggal di negara-negara Arab mula berdepan tekanan. Ekoran daripada ketegangan politik yang ditimbulkan oleh Israel dan sekutu mereka, negara Arab mula memperkenalkan beberapa langkah bagi mengusir keluar masyarakat Yahudi.

Seramai 900,000 orang Sephardi dan Mizrahi mula keluar daripada negara-negara Timur Tengah, cuba memasuki negara haram Zionis yang baru saja ditubuhkan sebagai tempat berlindung meninggalkan segala harta benda mereka yang dikumpulkan sekian lama. Daripada sejumlah besar yang dihalau keluar, 680,000 diterima sebagai rakyat Israel dan selebihnya pula menjadi warga Perancis, dengan beberapa komuniti kecil diterima ke negara Eropah dan juga Amerika Syarikat.

Kumpulan Mizrahi ini berjaya mengekalkan warisan mereka, terus mengamalkan adat perkahwinan hanya di kalangan orang Yahudi sahaja jadi proses asimilasi mereka juga kurang berlaku berbanding dengan kumpulan Ashkenazi ataupun Sephardi. Mereka masih lagi mengekalkan nama yang diwarisi serta mempunyai wajah yang amat jelas ciri-ciri darah berketurunan Yahudi.

Di antara semua kumpulan orang Yahudi, Yahudi Mizrahi kerap kali menjadi mangsa kecaman daripada orang Yahudi lain - disebabkan hubungan mereka dengan negara-negara Arab satu masa dahulu.

Di antara semua kelompok orang Yahudi, Yahudi Yamani dikatakan sebagai kelompok Yahudi yang mengamalkan kehidupan paling mirip dengan orang Yahudi asal. Mewakili kelompok Yahudi yang pernah tinggal di Yaman, mereka menetap di negara tersebut sebelum di bawa ke Israel bagi mengelakkan diri mereka dihukum kerajaan Yaman.

Sebelum itu, mereka menetap di bandar-bandar seperti Sana'a dan Rada'a, membentuk komuniti sebanyak 371 kampung dengan jumlah populasi sekitar 15,000 orang. Pada ketika ini dianggarkan hanya tinggal 50 orang sahaja Yahudi Yamani yang menetap di Yaman, sebahagian besar memilih untuk tinggal di Israel dan selebihnya di Amerika Syarikat dan Britain.

Yahudi Karaite pula mewakili orang Yahudi yang datang dari negara Mesir sekitar tahun 1950 ke 1960 ke Israel. Di antara kesemua kumpulan orang Yahudi, Yahudi Karaite inilah merupakan komuniti yang paling berpegang teguh dengan agama mereka dan terus mengamalkan perkahwinan hanya di kalangan ahli komuniti mereka.

Pengaruh Islam yang kuat pada kehidupan mereka membuatkan komuniti Yahudi Karaite tidak mengambil kira kitab Talmud yang menjadi rujukan penganut orang Yahudi lain, sebaliknya mahu komuniti Yahudi kembali kepada kitab Taurat yang asal.

Pernah dengan pepatah 'good Samaritan'? Nama 'samaritan' itu sebenarnya diambil daripada nama salah satu kumpulan komuniti yang ada. Bagaimanapun, orang Samaritan sama sekali tidak mengaku mereka adalah kelompok orang Yahudi kerana bagi mereka, mereka adalah pewaris kepada Bani Ephraim dan Bani Manasseh, dua orang anak Nabi Yusof as. dan isterinya Zulaikha yang menduduki kawasan Samaria, ketika ini sebahagian besar kawasan Tebing Barat di Palestin.

Oleh kerana mereka menganut agama mereka sendiri iaitu Samaritan, berlaku percanggahan yang sudah lama di antara orang Samaritan dengan orang Yahudi; dengan orang Samaritan menganggap agama yang mereka anuti adalah agama sebenar masyarakat mereka.

Dek peredaran zaman, komuniti Samaritan semakin lama semakin mengecil dengan hanya 800 orang Samaritan sahaja tinggal, meneruskan tanggungjawab mereka melindungi Gunung Sinai yang mereka anggap sebagai kawasan suci mereka, berdasarkan sejarah kerajaan Israel awal yang wujud sekitar tahun ke 5 sebelum masihi.

Mereka mempunyai kitab Taurat mereka sendiri yang dinamakan sebagai 'Samaritan Pentateuch'; dipercayai sebagai kitab Taurat asli berbeza dengan kitab yang diamalkan oleh orang Yahudi.

Dari mana datangnya frasa 'good Samaritan'? Punca gelaran itu sangat popular digunakan adalah disebabkan oleh sebuah kisah yang terkandung dalam kitab Bible, menceritakan bagaimana seorang pengembara dirompak dan dipukul separa mati. Datang seorang paderi enggan membantunya. Kemudian datang seorang seorang lelaki Yahudi berketurunan Levi, turut sama mengabaikan lelaki itu.

Akhirnya, seorang lelaki Samaritan hadir ke situ dan melihat nasib lelaki malang itu. Merasa simpati, orang Samaritan itu pun membantu lelaki itu dan daripada kisah itulah, gelaran 'Good Samaritan' mula digunakan bagi mewakili mana-mana individu yang sanggup bersusah payah untuk membantu orang lain.


5 Negara Yang Berjaya Mengubah Ibu Negara Ke Lokasi Baru

Ada masanya perubahan secara besar-besaran perlu dilakukan kerajaan mana-mana negara, dalam memastikan kepentingan dan keselamatan rakyat serta pemerintah dilindungi dengan lebih baik.

Satu tindakan yang jarang sekali diambil dalam merombak semula sistem sesebuah negara, adalah dengan menubuhkan atau mengalihkan ibu negara yang telah berkembang pesat ke satu kawasan baru; bagi menyelesaikan masalah yang telah wujud sekian lama.

Antara negara yang sedang menjalankan proses ini adalah Indonesia; merancang perpindahan ke Kalimantan, yang terletak di kepulauan Borneo.

Dalam sejarah moden, sudah beberapa kali pihak kerajaan sesetengah negara memilih untuk memindahkan ibu negara mereka ke kawasan baru. Ini 5 contoh negara yang berjaya atau sedang memindahkan ibu negara mereka.

Perbincangan untuk memindahkan ibu negara Brazil ke sebuah kawasan lain, bakal dinamakan sebagai Brasilia sudah bermula pada abad ke 19.

Namun rancangan itu hanya berjaya digerakkan pada tahun 1956 dan pengisytiharan Brasilia sebagai bandar ibu negara baru Brazil, berjaya dibuat pada 21 April 1960 selepas lebih 40 bulan pembinaan.

Pengisytiharan itu sekaligus membolehkan Brasilia menggantikan Rio de Janeiro sebagai ibu negara Brazil - memenuhi rancangan asal sejak tahun 1827, ekoran kedudukan Brasilia yang lebih strategik. Ini diyakini dapat membantu perkembangan ekonomi Brazil dengan lebih sekata.

Terletak di kawasan tinggi, sebuah kawasan tasik buatan dinamakan sebagai Tasik Paranoa dibuka sebagai kawasan tadahan air bandar tersebut.

Walaupun berstatus ibu negara, Brasilia hanya merupakan bandar keempat paling ramai populasi selepas Sao Paulo, Rio de Janeiro dan Salvador dengan jumlah 2.5 juta orang keseluruhan.

Cuba anda tanya orang ramai apa ibu negara Brazil? Pasti ramai yang akan menjawab Rio de Janeiro, bukan Brasillia.

Diumumkan pada tahun 2015 oleh Menteri Perumahan Mesir ketika itu, perpindahan ibu negara Mesir iaitu Kaherah ke sebuah kawasan baru dirancang sebagai solusi kepada masalah kesesakan yang melanda Kaherah sekian lama.

Kawasan baru itu terletak 45 km ke bahagian timur bandar Kaherah sekarang, namun belum dinamakan secara rasmi.

Pembukaan bandar baru itu diharap akan memberi kesan limpah pembukaan kawasan baru lain selain akan memendekkan masa perjalanan yang perlu ditempuhi untuk tiba ke Terusan Suez.

Dianggarkan ibu negara baru Mesir yang ketika ini dinamakan dengan nama sementara 'Kawasan Pentadbiran Baru', akan mempunyai keluasan 700 km persegi serta bilangan penduduk seramai 6.5 juta orang.

Perancangan awal kerajaan Mesir adalah untuk memulakan operasi kerajaan seterusnya merasmikan bandar tersebut pada bulan Jun 2019.

Bagaimanapun, ekoran kekangan kewangan yang diperlukan, dianggarkan sekitar RM260 billion keseluruhannya - telah menyebabkan kerajaan Mesir mengumumkan tarikh pertengahan tahun 2020 sebagai tarikh anggaran bandar itu bakal siap.

Wabak pandemik yang melanda tidak membantu projek tersebut dan statusnya masih lagi dalam pembinaan.

Rancangan memindahkan ibu negara Nigeria daripada bandar Lagos ke Abuja didorong oleh beberapa faktor.

Kadar kepadatan penduduk di Lagos yang terlalu tinggi, diburukkan dengan ruangan tanah yang tidak mencukupi bagi membolehkan pembangunan dijalankan. Selain itu, kedudukan Lagos yang terletak betul-betul di tepi laut menyebabkan bandar itu berdepan risiko pencerobohan pihak asing yang tinggi.

Bagi menyelesaikan masalah itu, kerajaan Nigeria merancang untuk membangunkan sebuah bandar terancang dinamakan sebagai Abuja, mengambil nama sebuah bandar lain yang telah wujud. Abuja lama diberikan nama baru Suleja.

Pembangunan terancang yang bermula pada dekad 1970-an hanya selesai pada tahun 1991.

Pengisytiharan Abuja (baru) sebagai ibu negara Nigeria selamat dilangsungkan pada 21 Disember 1991.

Dianggap sebagai salah sebuah bandar paling kaya di benua Afrika, jumlah penduduk Abuja berada pada tahap 1.2 juta orang menjadikan bandar tersebut bandar ketujuh dari segi jumlah populasi di Nigeria.

Almaty merupakan ibu negara Kazakhstan sejak tahun 1929 sehinggalah tahun 1997.

Pada tahun 1997, kerajaan Kazakhstan memindahkan ibu negara mereka ke sebuah kawasan baru bernama Akmola, menukarkan nama 'Akmola' kepada 'Astana', seiras dengan kedudukannya sebagai ibu negara baru negara tersebut.

Astana menjadi ibu negara kedua tersejuk di dunia yang mempunyai suhu sekitar -30 ke -35 darjah celcius semasa tiba musim sejuk sekitar bulan Disember sehingga Mac.

Oleh kerana cuacanya yang agak mencabar, kadar populasi Astana rendah; hanya sekitar 1.03 juta orang sahaja mendiami ibu negara tersebut dengan kadar pertambahan rendah, tahun ke tahun.

Pada bulan Mac 2019, kerajaan Kazakhstan secara rasmi menamakan semula Astana sebagai 'Nur-Sultan' demi mengenang jasa bekas Presiden pertama negara Kazakhstan yang telah meletakkan jawatan iaitu Nursultan Nazarbayev.

Dipilih sebagai ibu negara Myanmar menggantikan Yangon pada tahun 2006, Naypyidaw menjadi lokasi di mana kesemua lokasi-lokasi penting kerajaan Myanmar ditempatkan, termasuklah kediaman rasmi ahli kabinet serta mahkamah tinggi Myanmar.

Terletak 320 km daripada Yangon, Naypyidaw dipilih berdasarkan kepada beberapa keperluan kerajaan tentera Myanmar.

Kedudukan Naypyidaw lebih strategik berbanding Yangon, membolehkan perkembangan ekonomi di kalangan masyarakat dapat diseimbangkan.

Mereka mendakwa kerajaan Myanmar sengaja memindahkan ibu negara mereka bagi melindungi kerajaan daripada sebarang bentuk pergolakan, sekiranya berlaku.

Rekaan bandarnya juga unik - direka untuk menyukarkan orang ramai berhimpun (untuk tunjuk perasaan dan sebagainya) melalui susunan infrastruktur yang mempercepatkan proses segregasi terancang dilaksanakan bila perlu, oleh pihak berkuasa.

Naypidaw juga mempunyai jalan raya bersaiz lapan lorong dibina bagi memudahkan kapal terbang mendarat, seandainya berlaku kecemasan.

Satu masalah besar yang dihadapi kerajaan Myanmar adalah keenganan orang ramai untuk berpindah ke Naypidaw, menyebabkan bandar besar dan moden itu ada kalanya kelihatan seolah-olah tidak berpenghuni serta agak sunyi.


5 Bandar Di Mana Penduduknya Paling Teruk Diperah Bekerja

Firma teknologi KISI yang memfokuskan kepada pembinaan sistem pekerjaan pintar, telah pun mengeluarkan satu laporan kajian untuk tahun 2019.

Kajian melibatkan beberapa puluh negara merangkumi aspek taraf hidup golongan pekerja, mengambil kira waktu bekerja serta kekerapan pekerjaan sebagai faktor penentu utama.

Dengan menggunakan maklumbalas daripada 40 buah bandar yang menjadi tarikan utama golongan profesional, laporan membolehkan kita memahami keperluan kelompok pekerja yang boleh ditambahbaik dengan teknologi. Kuala Lumpur terpilih sebagai salah sebuah bandar yang dijadikan kajian.

Indeks keseimbangan 'masa kerja:masa di rumah' dibangunkan KISI mengambil kira beberapa elemen penting:

Antara elemen yang diukur dalam kajian adalah waktu pekerja hadir di pejabat, jumlah jam di pejabat setiap hari dan minggu, jumlah hari cuti yang diberi dan ditawarkan, kadar pengangguran, cuti khas untuk urusan keluarga seperti cuti bersalin atau cuti menjaga anak dan juga jumlah waktu yang diperlukan untuk ke tempat kerja.

Bandar Tokyo di Jepun menduduki tempat terakhir apabila diukur tahap kekerasan bekerja, berbanding 39 bandar lain dengan skor 100.

Tempat kedua terakhir adalah jiran terdekat kita Singapura, dengan 95.4. Washington DC, ibu negara Amerika Syarikat menduduki tempat ketiga terakhir 93.4 diikuti rapat oleh ibu negara yang kita sayangi, Kuala Lumpur dengan 93.3.

Menutup kedudukan lima tercorot adalah bandar Houston, Amerika Syarikat yang mendapat skor 91.3.

Bandar Munich di Jerman adalah bandar paling kurang tekanan pada golongan pekerja dengan skor 44.3, Helsinki di Finland 46.7, Hamburg di Jerman 47.4, Oslo di Norway dengan skor 50.1 dan Berlin di Jerman dengan skor 50.9.

Berdasarkan beberapa faktor sosial seperti purata pendapatan, kemudahan kesihatan serta kesaksamaan jantina; Oslo di Norway dinobatkan sebagai bandar paling mesra pekerja dengan skor lengkap 100 dalam penyediaan jaringan sosial yang melindungi kebajikan pekerja.

Paris menduduki tempat kedua dengan skor 97.5 diikuti Helnsinki dengan skor 97.2, Zurich di Switzerland dengan skor 96 dan Stockholm di Sweden menduduki tempat kelima, dengan skor 94.7.

Malangnya - Kuala Lumpur diisytiharkan sebagai bandar paling teruk dari segi sistem sosialnya dengan skor 42.4; jauh ketinggalan berbanding bandar kedua paling teruk iaitu Sao Paolo di Brazil dengan skor 65.9.

Hong Kong menduduki tempat ketiga tercorot dengan skor 69, Singapura ke empat tercorot 70.5 dan Budapest 72.3.

Salah satu faktor yang kami andaikan menyebabkan Kuala Lumpur jauh ketinggalan berbanding bandar-bandar lain dalam kategori ini adalah disebabkan undang-undang kita yang tidak mengiktiraf kewujudan pekerja LGBT.

Bagaimanapun, Singapura juga sebenarnya mirip dengan kita dalam isu tersebut jadi kemungkinan faktor gaji yang ditawarkan secara puratanya rendah, menyebabkan Kuala Lumpur tercorot dalam kategori ini.

Dengan mengambil faktor keselamatan, kegembiraan, kemurungan, perancangan bandar, pencemaran, kesihatan dan juga gaya hidup, KISI berjaya membandingkan bandar mana yang terbaik untuk didiami daripada aspek kesejahteraan bandar.

Tidak banyak bezanya bandar-bandar terbaik bagi kumpulan pekerja - dengan Zurich di Switzerland menduduki tempat pertama, Helsinki kedua, Munich ketiga, Stockholm ke empat dan Oslo menduduki tempat kelima.

Apa yang menarik untuk diperkatakan, Singapura yang sebelum ini antara bandar paling teruk dalam kedua aspek keseimbangan masa dan sistem sosial - menduduki tangga ke 10 terbaik daripada segi fasiliti.

Ini menunjukkan bahawa kerajaan Singapura telah berjaya membangunkan infrastruktur yang baik tetapi gagal membawa budaya kerja yang lebih seimbang dalam masyarakat mereka.

Ibu negara kita sekali lagi menduduki tempat tercorot dari segi fasiliti masyarakat, diikuti Sao Paulo di Brazil, Buenos Aires di Argentina, Cleveland di Amerika Syarikat dan bandar Milan di Itali.

Hanya dua bandar iaitu Kuala Lumpur dan Sao Paulo mendapat skor bawah 70 dalam indeks kesejahteraan bandar.

Di manakah bandar terbaik yang boleh dikatakan lengkap serba-serbi, untuk seseorang pekerja mempunyai masa bekerja seimbang dengan masa untuk diluangkan di rumah?

Bandar Helsinki di Finland menduduki tempat pertama secara keseluruhan, dinobatkan bandar terbaik bagi golongan pekerja.

Bandar Munich di Jerman berada di tempat kedua, Oslo, Norwat ketiga, Hamburg, Jerman keempat dan Stockholm di Sweden kelima.

Walaupun Kuala Lumpur menduduki tempat tercorot dua kategori, Tokyo di Jepun secara puratanya diletakkan sebagai bandar paling teruk memerah golongan pekerja.

Tokyo diikuti Singapura, Washington DC, seterusnya Kuala Lumpur dan yang terakhir bandar Houston.

Berdasarkan perbandingan dan indeks yang telah dilaporkan, jelaslah masih banyak lagi ruang dan perancangan yang perlu dilakukan oleh kerajaan kita.

Khasnya kumpulan individu yang terlibat dalam menyelia perancangan bandar bagi memastikan kebajikan golongan pekerja tidak terabai.

Kita tidak mahu terlalu ramai ahli masyarakat kita berasa tertekan, dek kerja yang tak putus-putus tanpa imbuhan yang memadai.


Ini Perbezaan Tahun Masihi, SM/M, AD/BC Dan CE/BCE Dalam Sistem Tarikh

Jika anda sering membaca kisah-kisah sejarah, pasti anda menyedari bahawa terdapat penggunaan singkatan perkataan bagi mewakili tahun bagi memudahkan pembacaan.

Dalam Bahasa Melayu, singkatan-singkatan yang digunakan adalah seperti SM dan M, dan juga terdapat singkatan perkataan yang membawa maksud yang sama iaitu AD atau BC dan CE atau BCE.

Apakah yang dimaksudkan dengan singkatan-singkatan ini dan apakah perbezaan di antaranya?

SM bermaksud Sebelum Masehi/Masihi yang disebut sebagai BC iaitu "Before Christ" dalam bahasa Inggeris.

Idea untuk menghitung tahun dari kelahiran Jesus (Isa) mula-mula dicadangkan pada tahun 525 oleh Dionysius Exiguus, seorang rahib Kristian.

Diselaraskan di bawah kalendar Julian dan Gregorian, sistem ini tersebar di seluruh Eropah dan dunia Kristian selama berabad-abad yang berikutnya.

Sistem kalendar Gregorian mempunyai "garis permulaan" dalam bentuk kelahiran Jesus, atau apa yang dirujuk sebagai tahun pertama.

Itulah sebab mengapa tahun-tahun yang berlaku sebelum kelahiran Jesus dianggap sebagai Sebelum Masihi (SM).

Dalam kiraan kalendar Sebelum Masihi, ia dikira secara terbalik atau secara negatif. Sebagai contoh, 123 SM adalah lebih awal berbanding 124 SM (Sebelum Masihi).

Semakin berlalu tahun, semakin rendah kiraan tahun SM hinggalah kepada 1 SM yang sudah menghampiri permulaan tahun Masehi.

Perkataan Masihi yang mana juga terdapat dalam "Sebelum Masihi" membawa maksud mengusap dan membelai, seperti mana perkataan "Al-Masih".

Dalam terjemahan Alkitab, perkataan ini bermaksud 'Mesiah' atau 'Mesias' yang merujuk kepada Jesus.

Itulah sebabnya pada tahun-tahun selepas kelahiran Yesus Kristus (Jesus), perkataan 'AD' digunakan. Dalam bahasa Inggeris, era selepas BC dikenali sebagai AD (Anno Domini), yang bermaksud 'Tahun-tahun Tuhan'.

Secara ringkasnya, sistem AD / BC kemudiannya digunakan dengan merujuk kepada tahun kelahiran Jesus. Peraturannya adalah, penulisan BC mesti didahului oleh nombor, sedangkan AD adalah sebaliknya.

Seperti yang anda mungkin boleh teka, Masehi adalah tahun selepas kelahiran Jesus.

Ia juga dikenali sebagai AD atau Anno Domini dalam bahasa Latin dan juga CE atau Common Era dalam bahasa Inggeris.

Tahun Masihi dikira secara positif bermula dengan 1 M iaitu bermula dari kelahiran Jesus sehingga ke tahun sekarang iaitu 2019 M.

Namun, kita pada hari ini tidak meletakkan singkatan M selepas tahun.

Pada tahun-tahun berikutnya. penggunaan sistem AD/BC tidak lagi mendapat tempat.

Salah satu sebabnya adalah penggunaan perkataan Christ dalam BC dan makna ‘Tahun Tuhan’ dari istilah AD. Maksud istilah-istilah ini dirasakan tersangat Kristian sehingga menimbulkan beberapa pertimbangan baru.

Dan dengan itu, muncul lah istilah baru iaitu CE dan BCE. Namun, terdapat beberapa lagi sebab yang menguatkan kumpulan saintis untuk mula meninggalkan sistem AD/BC, termasuklah:

1. AD/BC dianggap tidak konsisten karena AD merupakan istilah bahasa Latin, sedangkan BC adalah bahasa Inggeris.

Gaya penulisan AD dan BC yang tidak seragam juga dianggap mengelirukan. Jika kita harus menulis 23 tahun sebelum Masehi sebagai "23 SM" atau "23 BC", kenapa kita harus menulis tahun 1945 dengan susunan "AD 1945", bukannya "1945 AD"?

2. Beberapa kajian baru-baru ini membuktikan bahawa kelahiran Jesus bukanlah pada tahun pertama AD tetapi jatuh antara 7 hingga 2 tahun sebelum Masihi (BC).

3. Munculnya pemahaman yang salah tentang maksud AD iaitu "After Death" (Selepas kematian Jesus) dan bukannya Anno Domini.

Jadi, untuk memudahkan pemahaman SM, BC dan juga BCE membawa kepada maksud yang sama iaitu tahun sebelum kelahiran Jesus manakala M, AD dan juga CE adalah sama iaitu tahun selepas kelahiran Jesus.


Misteri Bongkah Batu Bergerak Sendiri di Lembah Maut

Lembah Maut atau Death Valley di California, Amerika Syarikat, terkenal dengan suhu ekstrem dan landskapnya yang unik. Salah satu keunikan di situ ialah Racetrack Playa, fenomena aneh di mana batu-batu besar yang terletak di dataran rata bergerak dengan sendiri di atas tanah lumpur. Gerakan batu itu meninggalkan kesan seperti satu landasan trek yang panjang.

Batu bergerak atau dikenali sebagai sailing stone ini adalah fenomena geologi di mana bongkah batu bergerak dengan sendiri tanpa campur tangan manusia atau haiwan. Apa yang lebih membingungkan, ada antara bongkah batu itu mempunyai berat lebih daripada 300 kg dan bergerak sejauh 250 meter.

Apa yang menyebabkan fenomena ini menjadi tanda tanya para pengkaji dan pelawat, tiada siapa yang pernah melihat bongkah batu itu bergerak. Hanya terdapat bukti melalui jejak yang ditinggalkan di atas dataran lumpur yang telah kering.

Bekas laluan yang ditinggalkan memberi petunjuk aneh tentang pergerakan bongkah batu ini. Ada beberapa laluan kelihatan lancar dan sedikit melengkung, manakala sebahagian lagi pula dalam garis lurus dan tiba-tiba berubah dari sisi ke sisi lain.

Banyak juga trek laluan batu ini yang sejajar dan membuat gerakan melencong atau mengubah arah yang sama antara satu sama lain. Kemudian, batu-batu ini berhenti bergerak lagi untuk tempoh yang lama. Ada antaranya tidak bergerak dalam tempoh satu dekad atau lebih.

Selama lebih 70 tahun, saintis bingung dengan fenomena ini dan cuba mencari jawapan bagaimana ia boleh berlaku. Beberapa penjelasan yang berpotensi telah diketengahkan seperti pusar debu, angin kuat, taufan dan juga medan magnetik.

Tanpa bukti kukuh untuk menyokong dakwaan sedemikian, kepercayaan yang lebih pelik mula timbul seperti penglibatan makhluk asing. Semakin lama makin ramai yang percaya dengan teori mengarut ini walaupun penerangan ilmiah mula ditemui pada tahun 2006.

Penjelasan logik mengenai fenomena ini ialah; batu-batu yang berada di dataran tasik kering ini sebenarnya jatuh dari gunung-gunung yang berada di sekitarnya. Ketika musim sejuk dan pada keadaan yang tepat, air yang terdapat pada tasik ini akan terbentuk menjadi satu lapisan ais yang nipis dalam hanya semalaman.

Pada waktu siang pula, ais akan menjadi cair secara perlahan-lahan. Ais yang sedang mencair itu menjadi terapung di atas air. Hanya dengan sedikit bantuan angin dan ais cair yang terapung, batu yang berada dalam tasik itu mampu bergerak sedikit demi sedikit dan meninggalkan trek laluan mereka di lumpur.

Pada asalnya, penjelasan ini tidak diperolehi melalui pemerhatian sebenar tetapi melalui eksperimen dan pemerhatian lain yang berkaitan oleh seorang saintis NASA, Ralph Lorenz. Saintis itu memulakan penyelidikannya dengan memerhatikan fenomena yang sama berlaku di pantai-pantai sekitar Lautan Artik.

Dalam pemerhatiannya, batu-batu besar di sekitar pantai itu terapung di atas ais dan bergerak ke destinasi baru. Diilhamkan oleh kajian ini, dia melakukan eksperimen bagaimana mekanisma yang sama mampu menggerakkan batu-batu yang terdapat di Lembah Maut ini.

Eksperimen yang dilakukannya begitu mudah dan boleh dicuba oleh sesiapa sahaja di rumah. Lorenz meletakkan seketul batu dalam bekas Tupperware dan mengisinya dengan satu inci air, kemudian menyimpan bekas itu dalam peti sejuk.

Sebaik sahaja air menjadi beku, ketulan batu itu juga diliputi ais. Dia kemudian meletakkan batu yang diliputi ais itu dalam dulang yang diisi dengan pasir dan sedikit air. Kemudian, dengan hanya tiupan lembut, campuran batu dan ais itu bergerak merentasi dulang.

Walaupun penjelasan Lorenz ini adalah paling logik dan diterima umum, namun pada hakikatnya masih tiada seorang pun yang benar-benar menyaksikan fenomena ini berlaku selama bertahun-tahun lamanya.

Akhirnya pada tahun 2014, fenomena batu bergerak di Lembah Maut ini telah dikesan, direkodkan dan disahkan proses pergerakannya oleh Dr. Brian Jackson, seorang penyelidik dari Boise State University.

Selama tempoh dua bulan setengah, pasukan penyelidikannya menggunakan kaedah fotografi selang masa (time lapse) untuk menangkap imej beratus-ratus batu bagi mengesan pergerakan yang berlaku. Mereka dapati batu-batu ini hanya bergerak dalam masa beberapa saat dan minit. Purata kelajuan batu ini bergerak ialah antara dua hingga enam meter seminit.

Walaupun sains telah membuktikan fenomena ini dengan jelas, masih lagi terdapat unsur misteri yang belum terjawab. Sebagai contoh, dalam satu pemerhatian mendapati batu-batu yang berjarak sejauh 300 meter antara satu sama lain mula bergerak pada masa yang sama.

Batu-batu ini bergerak sehingga sejauh 60 meter sebelum berhenti. Walaupun kajian telah memberitahu kita bagaimana batu-batu ini boleh bergerak, koordinasi mereka yang sekata masih lagi menunjukkan terdapat jawapan yang masih belum ditemui dengan tepat.


10 Orang Biasa yang Menjadi Selebriti Antarabangsa Dalam Sekelip Mata

Pada hari ini, sangat mudah untuk seseorang itu dikenali ramai. Anda pasti tahu bagaimana internet dan rangkaian media sosial mampu mempublikasi seseorang itu dalam hanya satu malam, daripada orang biasa menjadi seorang selebriti antarabangsa.

Sebahagian daripada selebriti internet ini dikenali kerana bakat unik yang mereka ada dan sebahagian lagi kerana penampilan mereka yang menarik perhatian. Namun, ada juga di antara mereka yang menjadi pudar dan dilupakan tidak lama selepas itu. Berikut adalah beberapa orang biasa yang menjadi perhatian dunia dalam hanya sekelip mata.

Ketika mula dikenali, Arshad Khan adalah seorang remaja berusia 17 tahun yang bekerja di gerai menjual teh di Islamabad, Pakistan. Salah seorang pelanggannya bernama Jiah Ali telah mengambil gambar Arshad dan memuat naik gambar itu di Instagram.

Gambar penjual teh kacak bermata biru itu kemudian menjadi terkenal dan orang mula mendekatinya. Arshad yang tidak berpelajaran tinggi bingung mengapa dia menjadi perhatian orang ramai tetapi mula belajar menerima keadaan itu. Dia ditawarkan beberapa kontrak pemodelan dan pernah membintangi video muzik penyanyi popular Muskan Jay.

Saima Hussian Mir adalah seorang pelajar di Symbiosis Institute of Design di Pune, India. Dia mula menjadi terkenal apabila Shah Rukh Khan pergi ke universitinya untuk mempromosikan filem Raees. Ketika pelakon popular Bollywood itu sedang mengambil selfie, terdapat sekumpulan pelajar di belakangnya dan salah seorang di antara mereka ialah Saima.

Gambar itu menjadi sensasi apabila ia dimuat naik di laman Facebook milik Shah Rukh Khan. Orang ramai mula mencari siapakah gerangan gadis cantik di belakang hero Bollywood itu dan Saima menjadi terkenal dalam sekelip mata sehingga dia terpaksa memadamkan akaun Facebook dan Twitter miliknya.

Lee Minwei adalah seorang Koperal Pasukan Polis Bantuan di Lapangan Terbang Changi, Singapura. Ketika melakukan rutin hariannya di tempat kerja, seseorang telah mengambil gambar Lee ketika dia sedang melakukan pemeriksaan pasport dan memuat naik gambar itu di laman SGAG.

Pegawai polis itu menjadi buruan netizen kerana rupa parasnya yang kacak. Kemudian Lapangan Terbang Changi secara rasminya mendedahkan identiti pegawai itu dan dia menjadi sensasi internet dalam masa yang singkat. Ramai pelancong yang mengunjungi lapangan terbang itu ingin mengambil gambar dengan Lee.

Dr. Mike atau nama sebenarnya, Mikhail Varshavski, adalah seorang graduan dari Kolej Perubatan Osteopathic Institut Teknologi New York. Dia menjadi terkenal apabila Buzzfeed menyiarkan artikel yang memuji penampilannya yang menarik. Dr. Mike kemudian mendapat gelaran "Doktor Paling Kacak di Dunia".

Dr. Mike kemudian dipaparkan dalam pelbagai majalah dan akhbar termasuk Cosmopolitan, Daily Mail, New York Magazine dan Time. Pengikut Instagramnya meningkat sehingga 3.3 juta orang. Dr. Mike kini menjadi doktor selebriti yang aktif berkongsikan maklumat kesihatan di saluran YouTube miliknya.

Omar Borkan Al Gala adalah seorang penyair, pelakon, model dan jurugambar kelahiran Baghdad, Iraq. Dia menjadi sensasi internet apabila ketampanannya telah menyebabkan dia diusir dari Arab Saudi.

Semasa menghadiri satu festival kebudayaan di Arab Saudi, Omar bersama dua lelaki lagi telah diusir oleh polis agama Arab Saudi kerana bimbang para wanita akan jatuh hati kepada mereka bertiga kerana 'terlalu kacak'.

Omar yang kini mempunyai 2.5 juta pengikut di Facebook telah menerima banyak hadiah daripada orang yang tidak dikenalinya termasuk sebuah kereta Mercedes G55 dari salah seorang peminat wanitanya.

Boy Roeles adalah salah seorang pengawal keselamatan penyanyi Justin Bieber ketika membuat persembahan di Belanda. Kali pertama Roeles dikenali ketika salah seorang peminat Justin Bieber mengambil gambarnya yang sedang berdiri berhampiran pentas persembahan.

Gambarnya kemudian dimuatnaik di internet dengan keterangan "pengawal keselamatan Justin yang kacak" dan gambar itu menjadi viral dengan pantas. Roeles mendapat pengikut yang ramai di akaun media sosial kerana rupanya yang kacak. Malah, dia pernah menerima lamaran kahwin daripada gadis di internet.

Philippe Dumas adalah seorang penduduk Paris yang berusia 60 tahun ketika dia mula dikenali. Dia yang sebelum ini bekerja dengan sebuah agensi pengiklanan terpaksa bersara apabila syarikatnya itu jatuh bankrup.

Philippe seorang 'hipster' yang sentiasa menjaga penampilan telah mencuba nasib dengan memuat naik beberapa gambarnya di internet untuk bertanya pendapat adakah dia layak untuk menjadi seorang model.

Penampilannya bukan sahaja diminati oleh pengguna laman sosial malah juga menarik perhatian beberapa agensi pemodelan. Pada usia 60 tahun, dia telah menerima beberapa tawaran untuk menjadi model lelaki.

Pada 2002, Jeremy Meeks telah didakwa atas kesalahan merompak dan mencederakan seorang remaja bawah umur. Dia juga merupakan salah seorang ahli kumpulan gangster North Side Crips. Setelah mengaku bersalah, dia dijatuhkan hukuman penjara selama 9 tahun.

Pada 2015, Meeks sekali lagi dijatuhkan hukuman penjara selama dua tahun atas kesalahan memiliki senjata api tidak sah. Selepas Jabatan Polis Stockton memuat naik gambarnya di Facebook, pengguna internet menggelarnya sebagai 'penjenayah kacak'.

Apabila dia dibebaskan daripada penjara, Meeks telah menerima beberapa tawaran untuk menjadi model dan sering dilihat menghabiskan masa bersama beberapa selebriti ternama.

Gadis ini menjadi sensasi internet menerusi lagu "Manikya Malaraya Poovi" dalam lakonan filem Malayalam pertamanya berjudul "Oru Adaar Love". Dia yang mendapat gelaran "Gadis Kenyit Mata" telah berjaya mencuri ramai hati anak muda menerusi ekspresi kenyitan matanya itu.

Setelah video muzik itu ditayangkan, Priya menjadi bintang dalam sekelip mata dan mendapat seramai 606,000 pengikut di Instagram dalam masa sehari. Kini, dia memiliki seramai 7.2 juta pengikut di laman sosial itu. Priya juga mendapat banyak tawaran untuk menjadi model dan berlakon dalam filem lain.

Cheng Guorong adalah seorang lelaki gelandangan di China yang memiliki kisah kehidupan yang luar biasa. Pada tahun 2010 ketika Cheng sedang mengemis untuk makanan dan menyelongkar tong sampah mencari sisa rokok, seorang jurugambar amatur telah mengambil gambarnya dan memuat naik gambar itu di internet.

Tanpa diduga, gambarnya menjadi tular dan Cheng mendapat gelaran 'gelandangan paling seksi di China'. Dia menjadi pengemis setelah kehilangan pekerjaan di bandar dan semua wang simpanannya. Dia malu untuk pulang ke kampungnya, menyebabkan keluarganya menyangka Cheng telah meninggal dunia.

Dia kemudian menerima tawaran untuk berlakon dalam iklan dan menjadi model catwalk. Para peminatnya juga telah menyumbang sebanyak 100,000 yuan (RM 59,000) kepadanya untuk memulakan kehidupan baru. Malah, kisah kehidupan Cheng juga telah difilemkan oleh pengarah filem tempatan.


5 Permainan Video Paling Pelik Pernah Dihasilkan

Memang tak dapat dinafikan bahawa permainan video yang pelik dan mengarut telah lama berada di pasaran, namun ada di anataranya yang tersangat merepek.

Dari grafik yang "gila" hinggalah ke konsep yang tak masuk akal, terdapat beberapa permainan video pelik yang sangat rumit untuk digambarkan.

Walaupun tidak begitu mendapat sambutan, namun ia masih dimainkan oleh mereka yang menggemari permainan video yang "out of the box".

iluminasi.com kongsikan antara 5 permainan video yang paling pelik pernah dihasilkan.

Sesetengah permainan video sangat tak masuk akal tetapi sangat menarik untuk ditonton dan Muscle March antara salah satu daripadanya.

Pemain bermain sebagai salah seorang daripada sekumpulan 7 ahli bina badan yang terdiri daripada 5 lelaki, seorang wanita dan seekor beruang kutub.

Mereka ini akan mengejar pencuri yang mencuri susu protein mereka. Muscle March dilancarkan dalam WiiWare, menjadikannya sangat permainan video interaktif menggunakan alat kawalan Wii dan nunchuk.

Ahli bina badan anda akan berbaris dengan 3 yang lain ketika mengejar pencuri di sekitar bandar.

Pencuri tersebut akan melarikan diri menembusi tembok dan pemain perlu meniru gaya yang sama dengan pencuri untuk melepasi lubang tersebut.

Kelajuan permainan akan bertambah mengikut tahap kesukaran. Jika pemain berjaya meniru gaya pencuri, pemain mempunyai peluang untuk mendapatkan semula susu protein yang sangat penting bagi ahli bina badan.

Anda kenal Hugh Hefner? Dia adalah penerbit majalah Amerika, pengasas dan ketua editor majalah Playboy. Dan dalam permainan Playboy: The Mansion, anda boleh menjadi watak Hugh.

Permainan yang dilancarkan pada tahun 2005 ini menggabungkan simulasi sosial dengan role-playing dan pembinaan empayar, yang serupa dengan The Sims.

Matlamat permainan ini adalah untuk membina gedung dan majalah Playboy agar menjadi jenama yang kukuh serta popular.

Tugas anda adalah mengambil dan memecat wartawan serta jurugambar, mengendalikan sesi fotografi dan wawancara untuk majalah itu.

Kualiti setiap komponen majalah adalah berdasarkan kepada seberapa baik setiap orang menyukai anda.

Keseluruhan permainan ini sangat bergantung kepada seberapa sukanya orang lain terhadap anda.

Ia adalah model yang aneh untuk permainan video, terutamanya ia dihasilkan oleh syarikat seperti Playboy.

"Trainspotting" dikenali sebagai aktiviti melihat kereta api dan mencatatkan nombor enjin keretapi. Ini adalah hobi yang disukai oleh orang-orang di United Kingdom sejak Perang Dunia II.

Hobi ini sangat menarik untuk dinikmati secara peribadi tetapi anda juga melakukannya tanpa perlu keluar dari rumah.

Sensible Train-Spotting adalah permainan simulasi yang dikeluarkan pada tahun 1995 untuk konsol Amiga.

Seorang lelaki duduk di bangku ketika beberapa kereta api berlalu.

Apa yang perlu dilakukan adalah anda harus melihat nombor pada kereta api ketika mereka melepasi stesen dan memadankannya dengan nombor yang sudah ada.

Itu sahaja, mudah kan? Tahap kesukaran permainan meningkat setelah anda semakin ke hadapan dalam permainan, namun persoalannya adalah bila permainan ini akan berakhir?

Permainan Mister Mosquito meletakkan anda di posisi seekor nyamuk comel yang perlu makan dan simpan makanan serta darah untuk musim sejuk yang akan datang.

Untuk menyelesaikan tugas-tugas ini, anda mesti mengganas dan menyerang keluarga Yamada yang sedang menikmati percutian musim panas tradisional di rumah percutian mereka.

Permainan ini ditunjukkan dari perspektif orang ketiga ketika anda menyedut darah dari keluarga tersebut.

Namun, anda perlu berhati-hati cuba untuk mengeluarkan darah, kerana ahli keluarga boleh memukul anda sehingga mati.

Nyamuk ini berubah warna serta saiz dan walaupun ia kelihatan lucu, namun ia adalah satu konsep yang aneh untuk sebuah  permainan video.

Kita telah membincangkan beberapa permainan yang sangat aneh, tetapi permainan ini adalah yang paling gila dalam senarai ini.

Boong Ga Boong Ga atau juga dikenali sebagai Spank 'Em, adalah permainan arked dengan matlamat asas menghukum watak-watak dengan memukul mereka.

Permainan ini mempunyai skrin besar, penumbuk dengan dua jari dan punggung dengan kaki ditutupi oleh pakaian.

Permainan ini bertujuan untuk membuat pemain ketawa dan menghilangkan tekanan.

Terdapat lapan pemain yang boleh dihukum, termasuk bekas teman wanita, gangster, mata duitan, pencabul kanak-kanak, bekas teman lelaki, ibu mertua, pelacur dan tukang scam.

Watak-watak ini boleh dihukum oleh pukulan tradisional atau dengan menggunakan kancho, yang merupakan prank oleh orang Jepun di mana anda mencucuk jari ke dalam lubang punggung.

Setelah permainan selesai, sekeping kad dikeluarkan oleh mesin dan menerangkan tingkah laku seksual pemain. Hadiah kecil juga boleh dimenangi sekiranya markah anda cukup tinggi.


Kod Rahsia Navajo: Teknik Komunikasi Amerika Dalam WW2 Yang Cuba Disenyapkan

Perang Dunia Kedua bukan sahaja menyaksikan kemajuan dalam bidang penghasilan senjata dan teknologi ketenteraan, tetapi juga bidang  kriptografi. Bagi tujuan penyampaian mesej, setiap negara akan membangunkan kod rahsia bagi tujuan komunikasi antara mereka terutamanya untuk menyampai mesej-mesej yang kritikal di medan perang.

Pada masa yang sama juga, setiap negara yang terlibat berusaha keras memintas mesej-mesej yang disampaikan menggunakan kod ini bagi mengetahui strategi pihak musuh. Perkara ini dapat dilihat apabila Alan Turing berjaya memintas kod daripada mesin Enigma milik Jerman yang menjadi salah satu sebab kepada pengakhiran Perang Dunia Kedua setelah kekalahan Jerman.

Apabila tentera Amerika Syarikat terlibat dalam peperangan di kawasan Pasifik, mereka menghadapi masalah. Satu satu masalah besar yang dihadapi mereka adalah penggunaan bahasa Inggeris itu sendiri yang dianggap tidak selamat untuk menyampaikan mesej penting di medan perang.

Hal ini kerana para ahli kriptografi Jepun pada ketika itu mendapat pendidikan di Amerika Syarikat dan sememangnya sudah bersedia memainkan peranan untuk memintas kod-kod komunikasi Amerika Syarikat yang dihantar menggunakan bahasa Inggeris. Pihak Amerika Syarikat sedar mereka perlu menggunakan kod rahsia yng baru bagi mengatasi masalah ini.

Tidak lama kemudian, Phillip Johnston, seorang jurutera awam telah memberikan satu solusi yang dianggap bernas untuk menyelesaikan masalah ini. Beliau merupakan anak kepada seorang mubaligh Kristian dan membesar bersama-sama dengan oranng Navajo di Arizona.

Dalam erti kata lain, beliau adalah seorang daripada hanya segelintir orang luar daripada pihak Navajo yang mampu bertutur menggunakan bahasa tersebut. Beliau mencadangkan penggunaan bahasa tersebut memandangkan tidak ramai orang luar yang tahu menggunakannya.

Pada mulanya, ujian percubaan dengan 4 orang penutur bahasa ini telah dilakukan. Menyedari akan keberkesanannya, maka bahasa Navajo ini secara rasminya telah diangkat sebagai kod rahsia yang akan digunakan para tentera Amerika Syarikat di medan perang.

Peranan bahasa Navajo ini bukanlah kali pertama orang asli di Amerika Syarikat membantu pihak tentera dalam penyampaian mesej rahsia. Malah pada penghujung perang dunia pertama sebelum itu, askar-askar Amerika Syarikat yang berasal dari Cherokee dan Choctaw kebiasaannya akan memainkan peranan mengalih bahasa mesej-mesej penting ke dalam bahasa mereka untuk memastikan mesej penting tersebut tidak dapat diketahui oleh pihak musuh.

Beberapa tahun sebelum tercetusnya Perang Dunia Kedua, kerajaan Jerman dikatakan telah menghantar beberapa orang rakyatnya untuk belajar bahasa-bahasa kaum orang Asli di Amerika Syarikat. Mereka mungkin sudah menyangka tentera Amerika Syarikat kelak bakal menggunakannya untuk menyampaikan mesej-mesej penting ketika di medan perang.

Walau bagaimanapun, tentera Amerika Syarikat memilih menggunakan bahasa orang Navago kerana beberap faktor. Pertama, kawasan Arizona yang menjadi tempat orang Navajo tidak pernah didatangi oleh orang Jerman. Maka, terdapat peratusan tinggi  orang Jerman tidak akan memahami bahasa ini.

Kedua, pada waktu tersebut tiada huruf yang digunakan untuk pembelajaran bahasa tersebut. Penutur hanya mempelajarinya secara oral dan ini menyebabkan orang luar sangat sukar untuk mempelajarinya secara bersendirian. Kedua-dua sebab ini menjadikan bahasa ini menjadi pilihan yang tepat untuk digunakan oleh tentera Amerika Syarikat di medan perang.

Demonstrasi awal yang dilakukakan berjaya menunjukkan keberkesanan penggunaan bahasa Navajo di medan perang. Ini menyebabkan kerajaan AS telah mengambil keputusan untuk merekrut sekitar 200 orang Navajo untuk menyertai pasukan tentera laut Amerika Syarikat dan melatih mereka dalam bidang kriptografi.

Disebabkan terdapat limitasi yang terhad terhadap perkataan-perkataan yang wujud dalam bahasa ini, beberapa perkataan baru terpaksa diwujudkan bagi membolehkan terma-terma ketenteraan diterjemahkan ke dalam bahasa ini. Sebagai contoh, kapal selam digelar "metal fish" sementara pengebom digelar "chickenhawk".

Sepanjang peperangan, dikatakan seramai 400 orang Navajo telah direkrut untuk tujuan kriptografi ini. Malah, ianya telah digunakan dalam banyak kempen peperangan antara tahun 1942 hingga tahun 1945. Kejayaan Amerika Syarikat ke atas Jepun juga sering dikreditkan ke atas penggunaan bahasa Navajo ini.

Malah, dikatakan bahawa kod Navajo ini merupakan salah satu kod rahsia ketenteraan yang tidak dapat dibocorkan oleh pihak musuh. Malangnya, walaupun orang Navajo telah memainkan peranan penting dalam kejayaan tentera Amerika Syarikat di medan perang, mereka tetap didiskriminasi oleh kerajaan.

Selepas perang juga, kesemua orang Navajo juga telah diberikan arahan agar tidak memberitahu dunia luar mengenai peranan bahasa Navajo dalam tentera Amerika Syarikat kerana ianya dikategorikan sebagai rahsia ketenteraan yang utama.

Sehingga tahun 1968 juga, orang Navajo yang terlibat dalam peperangan dilarang keras untuk menceritakan tentang sumbangan mereka terhadap tentera Amerika Syarikat dalam Perang Dunia Kedua. Malah, mereka sering diabaikan dan tidak diiktiraf sebagai Veteran perang.

Walau bagaimanapun, hasil usaha mereka sejak sekian lama untuk diiktiraf sebagai Veteran perang akhirnya membuahkan hasil apabila kerajaan AS akhirnya mengiktiraf peranan yang dimainkan mereka dalam memastikan kejayaan tentera AS terutamanya di kawasan Pasifik.


Senarai Negara Paling Anti-Vaksin Di Dunia

Wellcome Trust, sebuah badan amal penyelidikan U.K telah meninjau lebih daripada 140,000 orang (berumur 15 dan ke atas) di lebih daripada 140 negara mengenai pandangan sains dan cabaran kesihatan utama.

Dan walaupun 8 dari 10 orang di seluruh dunia (79%) mengatakan bahawa vaksinasi adalah selamat dan 9 daripada 10 orang mengatakan anak-anak mereka sendiri telah divaksin, namun negara-negara berpendapatan tinggi di Eropah kurang yakin dengan vaksin berbanding negara berpendapatan rendah di Afrika.

Dalam laporan tersebut, Perancis mempunyai pendirian anti-vaksin terkuat di mana 1 daripada 3 penduduk Perancis tidak percaya bahawa vaksin adalah selamat dan 1 dalam 10 menganggap adalah tidak penting untuk kanak-kanak bagi mendapatkan vaksin.

Malah 55% penduduknya juga menunjukkan ketidakpercayaan terhadap sains dan teknologi, di mana mereka beranggapan bahawa kedua-dua perkara itu akan mengurangkan bilangan pekerjaan.

Laporan itu juga menyatakan bahawa keraguan yang semakin meningkat di Perancis sejak beberapa tahun yang lalu yang kini termasuk beberapa anggota komuniti perubatan telah membantu memacu liputan vaksin di kalangan beberapa kanak-kanak dan orang dewasa muda di bawah ambang imuniti dan menyebabkan peningkatan jumlah kes campak dan penyakit meningokokal.

Malah, kaji selidik itu melaporkan bahawa orang di Eropah Barat mempunyai keyakinan yang paling rendah dalam vaksin di dunia, dengan lebih dari 1 dalam 5 (22%) tidak bersetuju bahawa vaksin selamat, diikuti oleh 17% orang Eropah Timur yang mengatakan perkara yang sama.

Hanya sekitar separuh penduduk Ukraine percaya bahawa vaksin berfungsi. Dan kira-kira seperlima orang di Eropah secara keseluruhan sama ada tidak bersetuju atau tidak pasti sama ada vaksin adalah selamat.

Menurut Pertubuhan Kesihatan Sedunia, kes campak berlaku lebih 3 kali ganda di seluruh Eropah tahun lalu yang mana sebahagian besarnya didorong oleh hampir 54,000 kes yang disahkan di Ukraine dan 2,913 lagi di Perancis.

Negara-negara yang mempunyai bilangan ibu bapa tertinggi yang mendakwa tidak memvaksin anak-anak mereka termasuklah China (9%), Austria (8%) dan Jepun (7%).

Walaupun terdapat perbezaan pendapat tentang vaksin dalam kalangan rakyat Amerika Syarikat (perkadaran kanak-kanak yang tidak mendapat vaksin seperti vaksin MMR (campak, beguk dan rubella) telah meningkat hampir 4 kali ganda sejak 15 tahun yang lalu), namun Amerika Syarikat sebahagian besarnya dilihatkan sebagai pro-vaksin dalam laporan ini.

Negara ini jatuh di tempat ke-45 pada skala keraguan vaksin. Sekitar 11% rakyat AS tidak percaya bahawa vaksin adalah selamat, dan 16% lagi tidak mempunyai pendapat tentang keselamatan dan keberkesanan vaksin.

Di samping itu, Bangladesh adalah negara yang paling pro-vaksin, dengan hampir 98% orang mengatakan bahawa vaksin adalah selamat dan berkesan, diikuti oleh Rwanda.

Rakyat Rwanda juga mempercayai sistem penjagaan kesihatan mereka lebih daripada negara lain, dengan 97% memberikan respon positif, berbanding dengan purata global sebanyak 76%.

Ketua penglibatan awam Wellcome Trust iaitu Imran Khan memberitahu agensi berita AFP bahawa "kesan puas hati" mungkin bertanggungjawab dalam mengurangkan kepercayaan negara-negara kaya terhadap vaksin, berbanding dengan kawasan kurang bernasib yang tidak mengalami akses kepada vaksin.


Sejarah Tugu Peringatan Negara Diletupkan Pengganas

Sempena Hari Kemerdekaan yang bakal tiba tidak lama lagi, kami ingin kongsikan bersama anda tentang sejarah dan kisah mengenai Tugu Peringatan Negara. Monumen yang juga dikenali sebagai Tugu Negara itu dibina sebagai lambang penghormatan kepada perwira negara yang telah terkorban dalam menjaga keamanan Malaysia.

Tugu Negara telah siap dibina pada 8 Februari 1966 sebagai penghormatan kepada lebih 11 ribu perajurit yang gugur dalam Perang Dunia Pertama (1914-1918), Perang Dunia Kedua (1939-1945) dan Darurat Malaya (1948-1960). Monumen itu terletak di kawasan Taman Tasik Perdana berhampiran bangunan Parlimen.

Tugu Negara yang asal merupakan sebatang tiang konkrit yang terletak di Jalan Tugu berhampiran bulatan di hadapan Stesyen Kereta api Kuala Lumpur. Tiang asal yang dibina Pentadbir British itu kemudian dialihkan ke Kompleks Tugu Negara. Kini hanya asas tanahnya seluas 10 meter persegi sahaja yang tinggal.

Tugu Negara setinggi 15 meter itu diperbuat daripada gangsa dan direka oleh seorang pengukir Austria, Felix de Weldon. Tugu Negara yang pernah menjadi arca berkumpulan tertinggi dunia itu menelan belanja sebanyak RM 2.5 juta ketika itu. RM 1.245 juta daripada jumlah itu adalah sumbangan daripada orang ramai dan selebihnya ditampung oleh kerajaan.

Felix juga bertanggungjawab dalam pembinaan Tugu Peringatan Perang United States Marine Corps (USMC) di Virginia, Amerika Syarikat. Tugu Negara telah diilhamkan oleh Perdana Menteri Malaysia Pertama, Tunku Abdul Rahman, yang mendapat inspirasi daripada Tugu Peringatan USMC atau dikenali juga sebagai Tugu Peringatan Iwo Jima ketika beliau melawat Amerika Syarikat sekitar tahun 60-an.

Walau bagaimanapun, langkah kerajaan membina Tugu Negara bagi memperingati pejuang bangsa itu telah menimbulkan ketidakpuasan hati di kalangan pengganas Komunis yang mendakwa kononnya mereka juga adalah pejuang negara kerana menentang pendudukan tentera Jepun.

Tan Sri Ghazali Shafie bersama Ketua Polis Kuala Lumpur, Mohd Amin Osman melihat patung yang musnah. Sumber : utusan

Komunis ketika itu yang sememangnya bencikan kerajaan telah melakukan beberapa siri serangan dalam negara. Setelah berjaya membunuh Ketua Polis Negara, Tan Sri Abdul Rahman Hashim, pada 7 Jun 1974, mereka skali lagi membuat kekacauan dengan meletupkan Tugu Negara pada 26 Ogos 1975.

Serangan nekad yang berlaku pada jam 5 pagi itu telah menyebabkan berlakunya satu letupan kuat sehingga menggegarkan seluruh kawasan Taman Bunga berhampiran. Malah, letupan kuat itu turut didengari Tunku Abdul Rahman yang tinggal tidak jauh dari situ.

Pihak berkuasa mengesyaki serangan itu dilakukan oleh Barisan Pembebasan Kebangsaan Malaya (MNLF). Berdasarkan siasatan awal, mereka dipercayai ingin meletupkan Tugu Negara pada jam 6 pagi ketika sesi tiupan trompet yang akan diadakan di situ. Cubaan mereka untuk membunuh semua peserta yang mengambil bahagian gagal.

Mengikut laporan Utusan Malaysia, salah satu patung gangsa seberat satu tan telah tercampak ke bawah manakala tiga lagi patung terputus kepalanya. Unit Pemusnah Bom Polis telah menemui dua butir bom lagi di tempat kejadian yang belum meletup serta kesan darah dipercayai milik pengganas yang cedera tetapi sempat melarikan diri.

Di tempat letupan, polis menemui dua topi keledar dan dua helai bendera komunis yang ditinggalkan suspek. Tidak lama selepas letupan berlaku, anggota polis terserempak dengan dua orang yang dipercayai dalang letupan menaiki motosikal tanpa memakai topi keledar dalam keadaan mencurigakan di simpang Jalan Travers dan Jalan Bangsar, Kuala Lumpur.

Suspek kemudian melepaskan tembakan ke arah anggota polis yang cuba menahan mereka sebelum menghilangkan diri. Pihak polis percaya bahawa salah seorang daripada empat suspek tercedera dalam letupan itu dan segera mengeluarkan arahan agar mana-mana hospital atau klinik yang didatangi individu yang cedera akibat letupan supaya segera menghubungi pihak berkuasa.

Polis kemudian melancarkan gerakan besar-besaran mengesan semua pengganas berkenaan. Sehari selepas letupan itu, polis menemui sebuah motosikal jenis Yamaha 100cc tersadai di tempat letak kereta berhampiran pasar Jalan Pudu.

Berdasar rekod polis, motosikal itu dipercayai dicuri di Flet Jalan Loke Yew pada 18 Ogos 1975. Walaupun tidak dapat disahkan sama motosikal itu digunakan pengganas tetapi jenisnya sama dengan laporan awal tentang motosikal yang digunakan dua pengganas yang melarikan diri setelah berbalas tembakan dengan pihak polis.

Menteri Dalam Negeri ketika itu, Tan Sri Ghazali Shafie, menyifatkan peristiwa pengeboman itu sebagai satu pengkhianatan terhadap rakyat dan negara kerana ia merupakan harta rakyat yang menjadi lambang kemegahan bangsa dan negara.

Pada 5 September 1975, Perdana Menteri ketika itu, Tun Abdul Razak, telah mengarahkan supaya diadakan kutipan derma untuk menampung perbelanjaan memperbaiki Tugu Peringatan Negara.

Kerja-kerja membaik pulih Tugu Peringatan Negara telah siap pada 11 April 1977 oleh Christopher B. Carney, Pensyarah Fakulti Seni Lukis dan Seni Reka Institut Teknologi Mara (ITM). Beberapa model rakyat tempatan telah digunakan sebagai wajah baru dalam membina semulapatung-patung perajurit negara yang rosak.

Pada 11 November setiap tahun, satu perbarisan hormat akan diadakan di Tugu Peringatan Negara bagi memperingati perajurit dan pahlawan negara yang terkorban dalam mempertahankan tanah air tercinta.


Apakah yang Dimimpikan Orang Buta Ketika Tidur

Apakah perkara pertama yang anda fikirkan apabila mendengar perkataan 'mimpi'? Anda mungkin membayangkan diri anda sedang terbang, jatuh dari tempat tinggi, bertemu rakan jauh atau mungkin dikejar makhluk menakutkan.

Imej memainkan peranan yang penting dalam mimpi sebahagian besar manusia dan biasanya dicerminkan oleh apa yang dilihat mereka semasa sedang berjaga. Akan tetapi, bagaimanakah mimpi bagi mereka tidak mempunyai kelebihan melihat seperti orang buta atau cacat penglihatan?

Mimpi merupakan bahagian penting dalam 'waktu tidur' kita. Anda mungkin bermimpi beberapa kali dalam tidur anda, sama ada anda ingat apa yang anda mimpikan atau tidak. Jika dilihat pada takrif mimpi itu, ia adalah pengganti idea, emosi dan imej paling menonjol yang berlaku dengan sendirinya dalam fikiran kita semasa fasa tidur tertentu.

Walaupun manusia dilengkapi dengan lima deria asas yang berfungsi untuk membantu kita mengamati keadaan dunia di sekeliling, namun jumlah maklumat yang diperolehi melalui deria penglihatan kita setiap hari melebihi beberapa deria yang lain.

Bagi kebanyakan orang yang mampu melihat, deria penglihatan lebih kerap digunakan berbanding deria lain seperti deria sentuhan, bau dan pendengaran. Boleh dikatakan deria penglihatan digunakan hampir keseluruhan waktu ketika kita sedang berjaga.

Setiap hari, mata kita melihat hampir beratus-ratus ribu perkara yang sama atau baru. Sama ada otak kita memproses imej itu atau tidak adalah perkara yang berbeza tetapi kita menggunakan mata dalam jumlah masa yang begitu banyak sepanjang hidup kita. Pada asasnya, penglihatan itulah yang memainkan peranan penting untuk membentuk mimpi yang kita alami ketika tidur.

Sekumpulan penyelidik di Denmark telah melakukan satu kajian untuk menganalisa tentang bagaimana keadaan mimpi yang dialami oleh orang buta atau cacat penglihatan.

Kajian itu melibatkan 50 orang peserta dewasa. 11 orang daripadanya buta sejak lahir, 14 orang lagi pula menjadi buta selepas usia 1 tahun ke atas manakala 25 orang lagi adalah mereka yang mempunyai penglihatan yang sihat.

Dalam kajian itu, setiap peserta perlu mengisi borang soal selidik mengenai mimpi yang mereka alami ketika tidur atau selepas terjaga (peserta yang buta menggunakan mengisi borang menggunakan perisian pertuturan ke teks).

Selepas 4 minggu, kajian yang dilakukan telah dikumpulkan dan keputusannya diperolehi. Mereka mendapat bahawa orang yang buta sejak lahir tidak mempunyai pengalaman visual dalam mimpi mereka.

Bagi mereka yang menjadi buta pada usia tertentu pula, mimpi mereka mempunyai visual yang terhad bergantung kepada tempoh masa mereka dapat melihat sebelum menjadi buta. Secara ringkasnya, semakin lama mereka dapat melihat semakin banyak imej akan terpancar dalam mimpi mereka.

Golongan orang yang buta sejak dilahirkan juga bermimpi ketika tidur tetapi ia berbeza dengan peserta lain yang tidak buta. Mimpi orang yang buta sejak lahir ini mempunyai banyak campuran maklumat deria lain selain deria penglihatan.

Menurut kajian yang dilakukan, sebanyak 18% orang buta melaporkan mempunyai pengalaman menggunakan deria rasa dalam mimpi mereka berbanding hanya 7% sahaja orang yang mempunyai deria penglihatan normal.

Kira-kira sebanyak 30% orang buta melaporkan mempunyai pengalaman menggunakan deria bau dalam mimpi mereka berbanding 15% orang yang mempunyai penglihatan normal.

Hampir 70% orang buta melaporkan mempunyai pengalaman berkaitan deria sentuhan dalam mimpi mereka berbanding 45% peserta tidak buta. Bagi deria pendengaran pula, sebanyak 86% orang buta yang mengalami pengalaman berkaitan deria bunyi berbanding 64% peserta normal.

Kesimpulan daripada kajian yang dilakukan ini menunjukkan bahawa buta itu banyak mengubah komposisi deria yang digunakan ketika bermimpi. Tempoh seseorang itu menjadi buta juga memainkan peranan yang sangat penting.

Sama seperti orang yang memiliki penglihatan sempurna, orang buta juga bermimpi. Cuma, mimpi yang dialami orang buta banyak dipengaruhi deria lain berbanding deria penglihatan.

Walau apapun kandungan dan kualiti mimpi orang buta, ia agak serupa dengan orang yang tidak cacat penglihatan. Menurut kajian yang dilakukan, semua peserta melaporkan bermimpi tentang masa lampau, perasaan, hubungan, kejayaan dan kegagalan mereka.

Malah, orang buta mengalami pengalaman yang lebih dari segi deria lain berbanding orang biasa yang sebahagian besarnya bergantung pada deria penglihatan. Ia mungkin kelebihan yang tidak dapat dirasai oleh mereka yang normal.


Hijjas Kasturi : Bapa Rekaan Bangunan Negara Kita

Melihat pembangunan di negara kita, tidak ada nama lain yang akan disebut sebagai individu paling banyak memainkan peranan dalam membentuk wajah negara kita secara fizikal, iaitu pereka terkenal Hijjas Kasturi.

Sinonim dengan rekaan bangunan yang unik serta menggabungkan unsur-unsur moden dan Islamik dalam rekaannya, beliau bergiat aktif dalam bidang arkitek selama lebih 50 tahun sehingga layak digelarkan sebagai 'Bapa Rekaan Bangunan' Malaysia.

Siapakah beliau sebenarnya? Jom kita telusuri serba sedikit dalam mengenali ikon yang banyak membuatkan kita rasa kagum, tanpa kita sedar.

Sekiranya anda menyangkakan 'Hijjas Kasturi' merupakan nama samaran beliau, nama sebenar beliau sememangnya adalah Hijjas bin Kasturi. Lahir semasa zaman penjajahan British di Singapura pada 26 September 1936, ayahnya bernama Kasturi bin Idris dan ibu beliau pula bernama Puteh binti Hussein.

Mempunyai darah berketurunan Cina daripada belah ibu dan Jawa dari belah ayahnya, Hijjas menyambung pelajaran di Australia bersama dengan Universiti Adelaide sebelum kembali ke tanah air.

Berikutan ketiadaan program pendidikan arkitek yang mampu mencungkil lebih ramai arkitek tempatan ketika itu, Hijjas bekerjasama dengan Institut Teknologi MARA bagi membuka Sekolah Seni dan Senibina, sebagai salah satu usaha melatih karyawan dan pereka generasi baru pada tahun 1967.

Selepas berkhidmat lebih kurang 10 tahun, Hijjas mengambil keputusan membuka firma arkitek sendiri yang dinamakan sebagai Hijjas Kasturi Associates Sdn. Bhd. (HKAS).

Mempunyai latar belakang yang agak unik serta tidak boleh ditakrifkan sebagai konservatif, Hijjas dipuji kerana berjaya membawakan elemen-elemen Islam yang progresif serta berada di luar kebiasaan rekaan-rekaan bercirikan Islamik lain.

Bagi Hijjas, pengalamannya belajar di Australia benar-benar membuka matanya tentang amalan Islam. Ini kerana menurut beliau, Islam di Malaysia lebih bersifat konservatif sementara itu Islam di negara lain, khasnya Australia pula lebih memupuk budaya toleransi. Atas sebab itulah dalam setiap rekaan beliau, dia cuba lari daripada norma yang kerap dikaitkan dengan terma 'Islamik' tetapi membawa pendekatan sendiri dalam rekaannya.

Salah satu rekaan yang paling mencabar bagi beliau, adalah rekaan Universiti Al-Faisal, sebuah projek universiti swasta yang dibangunkan sekitar tahun 2000. Elemen paling mencabar bagi beliau dalam merangka reka bentuk bangunan tersebut datang daripada sikap beliau yang lebih progresif serta liberal, tetapi diberikan tanggungjawab mereka bentuk bangunan untuk sebuah negara konservatif seperti Arab Saudi.

Oleh kerana pencampuran lelaki dan wanita semasa belajar amat ditegah, perkara itu menyukarkan beliau untuk menemui formula bagaimana mahu memanfaatkan ruangan sebaik mungkin tanpa benar-benar membina tembok atau dinding yang menghalang kerjasama kedua-dua jantina secara fizikal. Malahan, syarahan juga perlu dilakukan dua kali - satu untuk lelaki dan sekali lagi untuk wanita.

Dianggap sebagai rekaan terbaik beliau setakat ini dari segi falsafah seni rekaan, Hijjas bertindak mengasingkan kedua-dua jantina dengan menggunakan tahap tinggi lantai yang berbeza serta mereka bentuk setiap fakulti agar memandang ke satu arah, secara tak langsung menanam dalam minda setiap pelajar bahawa mereka berkongsi satu matlamat yang sama.

Solusi beliau yang berjaya mewujudkan sistem di mana hanya pelajar wanita perlu melihat lelaki dan tidak sebaliknya, serta menggalakkan diskusi berlaku dalam cara yang tersusun dan terkawal dipuji ramai sebagai permulaan kepada rekaan bangunan yang lebih progresif di Arab Saudi.

Anda boleh kenal pasti tak mana bangunan rekaan beliau? Antara bangunan ikonik yang dilakarkan beliau serta kini tersergam megah menjadi mercu tanda negara kita adalah Menara TM, bangunan Tabung Haji, Menara Maybank, bangunan PICC, menara Alor Setar dan banyak lagi.

Selain daripada menjadi pereka kepada bangunan-bangunan ikonik, Hijjas Kasturi juga turut sama terlibat dalam projek-projek berskala besar seperti projek pembangunan Pahang Tenggara, Genting Highlands, projek pelancongan di Rompin, Endau dan Mersing serta memainkan peranan yang sangat besar dalam merangka rekaan bandar Putrajaya dari segi pencahayaan dan juga navigasi.

Selain berkhidmat di dalam negara, beliau juga turut sama berkongsikan kepakaran dalam beberapa projek luar negara seperti pembangunan Pulau Batam dan Kota Mandiri di Indonesia, selain daripada beberapa projek di Timur Tengah seperti yang kami nyatakan di atas.

Hijjas tidak takut untuk bersuara tentang kebimbangannya melihat bagaimana generasi muda pereka bangunan kini tidak lagi berusaha memasukkan elemen-elemen tempatan; lebih gemar memasukkan apa yang beliau termakan sebagai 'internationalism' ke dalam rekaan.

Pada beliau, setiap rekaan perlu mempunyai identiti Malaysia dan pereka muda tidak perlu malu untuk mengambil elemen-elemen bangsa dan negara, ke dalam rekaan mereka. Sangat berbangga dengan budaya Malaysia yang bercampur baur antara satu sama lain sehingga menghasilkan elemen yang segar dan unik - Hijjas Kasturi tahu apa yang dihasilkannya akan terus wujud bergenerasi lamanya.

Jadi sejak mula lagi dia berusaha untuk mewujudkan rekaan yang sekali dipandang saja, kita terus tahu "oh, itu bangunan rekaan orang Malaysia!"


5 Agama Kuno Yang Telah Lenyap Ditelan Zaman

Sebelum tersebarnya agama-agama besar dunia yang dapat kita lihat sekarang, tamadun manusia pastilah telahpun melalui satu proses di mana wujudnya pelbagai jenis kepercayaan atau anutan, sama ada secara rasmi atau tidak rasmi.

Berbeza dengan format penyebaran agama dalam zaman moden yang boleh dikatakan sangat tersusun serta teratur, orang zaman dahulu kebiasaannya mengamalkan kepercayaan mereka dalam pelbagai jenis kaedah yang bersifat ortodoks.

Apakah jenis-jenis kepercayaan masyarakat zaman dahulu yang popular di kalangan masyarakat dunia, sehingga mampu membentuk kumpulan komuniti penganut agama yang besar jumlahnya? Berikut adalah lima agama kuno yang telah diamalkan orang zaman dahulu serta dipercayai telah lenyap, tidak lagi diamalkan.

Kepercayaan ini kurang popular serta tidak menular di kalangan masyarakat Rom dalam skala yang besar, kerana gerakan penyebarannya berlaku secara sulit; lebih mirip dengan gerakan sebuah ajaran sesat.

Penganut Mithrais menyembah sejenis dewa bernama Mithras, yang dipercayai mengawal elemen-elemen dalam manusia dan juga atur cara hidup mereka. Wujud sekitar abad pertama lagi dalam kalendar, ajaran ini walaupun dijalankan secara rahsia berjaya berkembang sehingga ke keseluruhan kawasan di bawah taklukan Empayar Roman, termasuklah kumpulan-kumpulan rahsia di Itali.

Bagi mengelakkan kegiatan mereka diketahui ramai, penganut Mitrhas yang dinamakan sebagai Votaries akan membina ruang penyembahan mereka di dalam gua yang jauh daripada komuniti orang ramai. Penemuan pusat penyembahan mereka meliputi kawasan yang sangat luas, meliputi Walbrook di London, Jajce di Bosnia dan banyak lagi. Penemuan terbaru berlaku di daerah Diyarbakir, Turki di sebuah istana lama pada tahun 2017.

Maniche merupakan sebuah kepercayaan yang diasaskan oleh seorang lelaki Parsi bernama Mani, seorang lelaki yang dipercayai berstatus utusan Tuhan oleh pengikut beliau.

Selama lebih empat abad bermula sekitar abad ke 3 sehinggalah abad ke 7, kepercayaan ini menjadi pilihan ramai ahli masyarakat dunia, daripada negara-negara yang menggunakan bahasa Aramaic seperti Mesopotamia, Levant dan Mesir Kuno - sehingga dikatakan mampu menyaingi populariti ajaran Kristian ketika itu.

Mengakui dirinya sebagai manusia terpilih, Mani mengajar pengikutnya bahawa agama-agama besar ketika itu iaitu Kristian, Buddha dan Zoroaster berada dalam keadaan tidak lengkap jadi dia ditugaskan untuk melengkapkan ajaran yang ada, dengan menggabungkan kesemua elemen dalam ketiga-tiga agama itu ke dalam satu ajaran sempurna.

Apa yang unik, ajaran Maniche memilih untuk meletakkan ketiga-tiga utusan Tuhan yang dipercayai masyarakat dunia ketika itu iaitu Buddha, Jesus, Zoroaster dan Mani sendiri sebagai kepercayaan asas penganut agama tersebut.

Nenek moyang kepada orang Mexico atau lebih tepat lagi digelarkan sebagai masyarakat Meso-Amerika mempunyai satu tamadun yang terkenal, wujud sekitar tahun 1600SM sehinggalah tahun 350SM yang dikenali dengan nama Tamadun Olmec.

Mereka adalah tamadun pertama yang wujud di kawasan tersebut dengan perusahaan getah menjadi asas ekonomi mereka. Sekiranya kita mampu menghasilkan pelbagai jenis barangan menggunakan getah, orang Olmec adalah kumpulan manusia yang berjaya membentuk getah dengan sempurna.

Kepercayaan mereka pula masih bersifat kepercayaan kuno di mana mereka menyembah 5 jenis Tuhan yang tidak berjantina yang mempunyai bentuk sama seperti haiwan - naga, burung, ikan, harimau kumbang dan ular dan 3 lagi Tuhan yang mewakili kehidupan mereka - mata, air dan jagung.

Upacara penyembahan mereka memerlukan pengorbanan dilakukan, dengan beberapa penemuan rangka bayi yang dispekulasi telah dijadikan bahan pemujaan pada Tuhan mereka, mampu membuatkan kita tidak senang duduk memikirkannya. (Olmec Ferox : Ritual Human Sacrifice - PDF)

Dipercayai sebagai antara yang terbesar di kalangan masyarakat India purba satu masa dulu, Vedi atau Vedic muncul sekitar tahun 1500SM sehinggalah mengalami penurunan bermula pada tahun 500SM.

Vedi amat mirip dengan ajaran agama Hindu, kerana turut sama disebutkan di dalam kitab-kitab ajaran Hindu utama termasuklah juga dalam koleksi teks kuno Upanishad yang menjadi rujukan penganut Hindu. Bagaimanapun, Vedi berbeza dengan ajaran Hindu kerana tidak mengajarkan konsep 'samsara' atau konsep kehidupan semula dan juga konsep 'karma'.

Kepercayaan Vedi dikatakan menjadi batu asas kepada pembentukan ajaran Hindu yang ada, namun ajaran Vedi meletakkan Dewa Indra sebagai Dewa yang berada pada kedudukan paling atas.

Salah sebuah kepercayaan paling tua yang dianuti masyarakat sekitar kawasan Meditteranean, agama ini merupakan agama yang paling banyak menimbulkan kontroversi di kalangan pengkaji sejarah - berikutan perselisihan pendapat yang sering berlaku apabila kepercayaan dan masyarakat Kana'an dibincangkan, kerana istilah 'Kana'an' dan kaitannya dengan istilah 'Israel' kerap kali mengundang kontroversi. Tetapi itu kita simpan untuk artikel lain ya!

Dari segi kepercayaan mereka, masyarakat yang menduduki kawasan itu tidak mempunyai bentuk atau konsep agama rasmi, tetapi mempercayai kewujudan beberapa jenis kuasa Tuhan atau Dewa yang wujud dan menguasai alam - dengan Tuhan paling tinggi kedudukannya disebut sebagai El, ayah kepada Tuhan lain serta pencipta kepada dewa dan dewi.

Berkahwin dengan makhluk dewi yang bernama Asherah, El mempunyai 70 orang anak dengan anaknya yang paling terkenal, bernama Baal yang akhirnya menjadi antara Dewa yang paling ramai pengikutnya di kalangan orang Kana'an. Berikutan kepercayaan yang kuat dipegang penyembah Baal, nama Baal banyak disebutkan dalam kitab-kitab masyarakat Kristian sebagai salah satu musuh utama penganut Kristian menyebarkan fahaman mereka, dengan nama Baal kerap kali muncul dalam kitab Perjanjian Lama.


Sejarah Kellogg's Corn Flakes Sebagai Pembanteras Gejala Onani

Pada abad ke-18 dan ke-19, dunia Barat mempunyai kebencian yang agak kuat terhadap idea di mana manusia memuaskan diri sendiri, atau lebih dikenali sebagai "onani" (melancap).

Tradisi Judeo-Kristian telah melabelkan onani sebagai penyalahgunaan seksual selama berabad-abad, tetapi keberanian era Victoria dan Kebangkitan Besar serta kebangkitan agama lain di Amerika telah melakukan peperangan besar-besaran terhadap mereka yang taksub dengan aktiviti ini.

Di Amerika Syarikat yang ketika itu masih sebuah negara yang muda, salah satu suara anti-onani paling kuat adalah seorang doktor dari Michigan bernama John Harvey Kellogg.

Doktor yang baik ini agak tidak selesa tentang seks dan mempunyai tanggapan bahawa seks boleh memudaratkan kesejahteraan fizikal, emosi, dan rohani.

Dia secara peribadi menghindarkan dirinya daripada seks dan tidak pernah bersetubuh dengan isterinya. Malah, ada yang mengatakan bahawa John menghabiskan masa ketika bulan madunya dengan menghasilkan sebuah buku anti-seks.

Dia dan isterinya tidur di bilik yang berasingan dan mereka mengambil anak angkat.

Menurut John, jika aktiviti seks bersama isteri adalah memudaratkan, maka melancap adalah lebih teruk.

Dalam buku "In Plain Facts for Old and Young: Embracing the Natural History and Hygiene of Organic Life", John menyenaraikan 39 gejala berbeza terhadap seseorang yang dibelenggu masalah onani, termasuklah kelemahan umum, pembangunan yang cacat, perubahan mood, kesunyian, kesunyian, keberanian, postur yang buruk, sendi kaku, kesukaan makanan pedas, jerawat, berdebar-debar dan epilepsi.

kelemahan umum, perkembangan yang cacat, perubahan mood, kegilaan, kesunyian, sifat malu, keberanian, postur yang buruk, kaku sendi, kesukaan terhadap makanan pedas, jerawat, berdebar-debar dan epilepsi.

Jalan penyelesaian John Kellogg untuk semua penderitaan ini adalah dengan pemakanan yang sihat. Dia berfikir bahawa daging dan beberapa makanan yang berperasa meningkatkan keinginan seksual manakala makanan yang kurang rasa terutama bijirin dan kacang dapat membendungnya.

Semasa bekerja sebagai penguasa di Battle Creek Sanitarium Michigan, dia mendapat beberapa idea pemakanan yang sihat.

Pada awal tempoh perkhidmatan beliau di sanitarium itu, Kellogg mencipta "snek sihat" untuk pesakit yang terdiri daripada oat dan makan jagung yang dibakar menjadi biskut yang dihancurkan menjadi kepingan kecil.

Dia menggelarkan makanan ini sebagai "granula." Ia mungkin nama paling teruk yang dapat dibayangkan kerana produk yang sama dengan nama yang sama telah dibuat dan dijual oleh James Caleb Jackson, juga merupakan seorang yang melakukan pembaharuan terhadap makanan.

Di bawah ancaman undang-undang, Kellogg mengubah nama ciptaannya menjadi "granola."

Kemudian, Kellogg mengembangkan beberapa jenis bijirin sarapan yang berbeza termasuk empingan jagung (corn flakes) sebagai makanan pagi yang sihat, sedia dimakan, dan anti-melancap.

Dia bekerjasama dengan abangnya, Will Kellogg, yang juga bekerja di sanitarium tersebut, untuk membuat dan menjualnya kepada orang ramai.

Will yang kurang berminat dengan kesucian makanan dan lebih mahir dalam perniagaan berbanding John, bimbang bahawa produk itu tidak dapat dijual.

Dia mahu menambah gula ke dalam empingan jagung tersebut untuk menjadikannya lebih enak, tetapi John tidak bersetuju.

Akhirnya, Will mula menjual bijirin tersebut melalui perniagaan sendiri, yang kemudiannya menjadi "Kellogg Company", membuatkan kedua-dua saudara ini terus bertengkar selama beberapa dekad kemudian.

Para "pelancap" yang menikmati empingan jagung ini mungkin dapat mengakui bahawa penambahan gula di dalamnya adalah satu idea yang baik, kerana bijirin Kellogg tidaklah mempunyai kesan seperti mana yang diinginkan John Kellogg.

Walaupun bijirin ini popular dan tidak berfungsi seperti yang diharapkan, John Kellogg juga menyokong langkah-langkah yang lebih melampau terhadap orang-orang dengan tabiat melancap yang sangat teruk.

Untuk kanak-kanak lelaki, dia mencadangkan memasukkan dawai perak melalui kulup zakar (lebihan kulit) untuk mencegah ereksi dan menyebabkan kerengsaan.

Untuk kanak-kanak perempuan pula, John Kellogg , dia menganjurkan dan kadang-kala melaksanakan kaedah di mana asid kabolik dikenakan pada klitoris untuk membangkitkan rasa terbakar dan tidak menggalakkan menyentuhnya.


Kajian Membuktikan Lelaki Botak Lebih Pintar Dan Berjaya

Bagi kebanyakan lelaki, masalah botak boleh menjadi topik yang sangat sensitif kerana mereka mungkin berasakan masalah itu menjadikan mereka kurang menarik dan maskulin.

Walau bagaimanapun, kajian menunjukkan bahawa tidak ada sebab untuk mereka berasa sedemikian.

Lelaki botak kerap kali dilihat sebagai lebih yakin, pintar, dan dominan. Mungkin ini antara ciri-ciri yang agak baik untuk menggantikan kepala yang penuh dengan rambut, kan?

Satu kajian yang dijalankan oleh Profesor Dr. Frank Muscarella dari Barry University menunjukkan bahawa lelaki botak dianggap sebagai lebih dominan dari segi sosial berbanding lelaki lain.

Para penyelidik mendapati bahawa walaupun orang melihat lelaki berambut lebih menarik secara fizikal, lelaki botak lebih cenderung dianggap sebagai orang yang mempunyai status sosial yang lebih tinggi di mana orang mendakwa bahawa mereka melihat lelaki botak lebih dominan dan unggul, tetapi tidak berasa terancam berbanding lelaki berambut.

Semasa penyelidikan dibuat, Dr. Frank Muscarella meminta kumpulan tumpuan untuk menilai peserta lelaki mengikut 4 kriteria iaitu daya tarikan, tahap agresif, tahap menarik perhatian dan kematangan.

Sesetengah daripada mereka ditunjukkan gambar-gambar lelaki yang mempunyai kepala yang penuh dengan rambut dan bahagian lain dari kumpulan itu melihat gambar-gambar lelaki yang sama tetapi rambut mereka dihapuskan sepenuhnya secara digital.

Dan hasil yang yang diterima sangat tidak dijangkakan di mana lelaki botak dinilai sebagai lebih jujur, pintar dan maskulin.

Penemuan Dr. Frank Muscarella disokong oleh penyelidikan dari University of Pennsylvania. Ahli psikologi Albert E. Mannes membuktikan bahawa orang cenderung melihat lelaki botak sebagai lebih kuat, lebih dominan dan berjaya.

Malah, lelaki botak bukan hanya dianggap sebagai kuat dan seksi, mereka juga dilihatkan sebagai pintar.

Penyelidik dari Universiti Saarland menganalisis data berdasarkan pendapat 20,000 orang dan hasilnya menunjukkan bahawa lelaki botak lebih sering dilihat sebagai lebih tua, tetapi orang juga melihat mereka sebagai lebih bijak dan lebih cerdas.

Dan untuk dilihat sebegini, lelaki perlulah botak secara keseluruhan. Penyelidikan menunjukkan bahawa lelaki yang mempunyai tompok botak atau botak sedikit dilihat sebaliknya iaitu sebagai lemah dan kurang maskulin.

Ia mungkin dihubungkan dengan kenyataan bahawa bercukur kepala anda boleh dilihat sebagai kenyataan aktif yang mana membuatkan orang lain berasa bahawa lelaki itu mampu mengawal keadaan dan tidak malu dengan penampilannya.

Dan tanpa diduga, hal ini membuatkan mereka menjadi lebih menarik!

Adakah anda bersetuju dengan hasil kajian ini? Atau mungkin anda boleh mengaitkannya dengan pengalaman peribadi anda sendiri?

iluminasi.com menggalakkan semua orang menerima diri mereka seadanya dan membuktikan bahawa ciri-ciri fizikal yang tidak konvensional sebenarnya boleh membawa anda manfaat yang besar.


Mengapa Skrin Komputer dan TV Kelihatan Bergaris-garis Dalam Rakaman Kamera

Pernahkah anda menonton berita, dokumentari atau rancangan televisyen di mana di dalamnya terdapat paparan skrin komputer atau TV sedang digunakan? Jika pernah, pasti anda perasan bahawa paparan skrin yang dirakam kamera itu terdapat kesan garisan yang bergerak-gerak padanya.

Hal yang sama juga berlaku sekiranya anda cuba mengambil gambar skrin komputer atau televisyen menggunakan kamera mahupun telefon pintar. Anda pasti tertanya-tanya mengapa perkara ini boleh terjadi.

Seperti yang anda lihat pada gambar di atas, gambar di sebelah kiri adalah skrin komputer yang diperolehi melalui kaedah screenshot. Manakala gambar di sebelah kanan pula diambil menggunakan telefon pintar. Dapatkah anda melihat perbezaan di antara kedua-dua gambar ini?

Anda juga boleh cuba mengambil sendiri gambar skrin komputer menggunakan telefon pintar anda. Kemungkinan besar gambar yang diambil akan diliputi dengan 'corak pelangi' yang pelik tetapi tidak dapat dilihat dengan mata kasar.

Fenomena yang sama juga dapat diperhatikan pada skrin televisyen dan komputer yang ditayangkan dalam filem atau rancangan TV. Fenomena ini menjadi lebih jelas kelihatan pada skrin televisyen lama jenis CRT (Cathode-ray tube). Berikut adalah penjelasan mengapa skrin TV dan komputer kelihatan berbeza dalam kamera berbanding melihatnya secara langsung.

Kita perlu benar-benar memahami dan menghargai bagaimana sebenarnya otak berfungsi. Apabila mata mula memandang sesuatu imej, otak sebenarnya yang akan memproses dan membuatkan anda dapat 'melihat' sesuatu.

Dengan kata lain, mata anda hanya menghantar sekumpulan foton (zarah tanpa jisim yang juga kuantum medan elektromagnet yang membawa tenaga, momentum dan momentum sudut) sahaja. Otaklah sebenarnya yang memproses dan membolehkan anda melihat sesuatu benda yang dipandang itu.

Apabila anda melihat gambar bergerak pula, pada hakikatnya gambar itu sendiri tidak bergerak. Sebaliknya, ia adalah satu koleksi gambar yang ditonjolkan secara pantas pada skrin. Perkara ini juga disebut sebagai frame rate.

Kemudian otak akan memproses gambar-gambar ini dan menjadikannya lancar sehingga anda berfikir bahawa gambar itu sebenarnya sedang bergerak dalam skrin. Semakin banyak frame rate yang ditayangkan semakin lancar sesuatu pergerakan itu dalam skrin.

Hampir semua filem Hollywood dirakamkan pada 24 fps (frame per second). Ini bermakna, setiap kali anda menonton filem Hollywood, anda sebenarnya melihat 24 imej statik yang ditayangkan pada skrin dalam satu saat. Filem aksi dan permainan video pula biasanya mempunyai frame rate yang lebih tinggi supaya gerakan kelihatan lebih lancar.

Corak Moire adalah corak gangguan yang muncul apabila corak legap (bahan yang tidak membenarkan cahaya menembusinya) dengan jurang yang telus dilapisi corak yang serupa.

Gambar pada skrin komputer akan kelihatan ganjil kerana skrin diperbuat daripada tiga titik berwarna yang kecil (merah, biru dan hijau). Inilah mengapa tiga warna itu akan kelihatan pada skrin yang diambil menggunakan kamera hasil daripada pembentukan corak Moire tetapi sebenarnya corak pelangi ini tiada pada skrin.

Satu lagi sebab mengapa terjadinya fenomena aneh pada skrin komputer atau TV adalah kadar refresh skrin itu. Bagi yang belum tahu, kadar refresh atau refresh rate adalah bilangan bingkai skrin digital (monitor desktop / komputer riba, TV dan lain-lain) yang boleh dipaparkan dalam sesaat.

Semakin tinggi kadar refresh sesebuah skrin itu, semakin seragam paparannya dan kurang kilauan yang dapat dilihat. Untuk maklumat yang lebih terperinci mengenai kadar refresh dan bagaimana ia memberi kesan kepada tontonan anda, klik di sini!

Sebuah skrin digital akan di refresh beberapa kali dalam sesaat. Mata kita tidak dapat menangkap proses ini kerana otak akan melancarkan pemandangan itu dan membuatkannya kelihatan konsisten tetapi kamera anda mampu melakukannya. Inilah salah satu sebab mengapa pandangan mata sebenar berbeza dengan kamera.

Skrin yang lebih lama akan dikemaskini atau di refresh oleh satu baris. Garis imbasan ini akan berjalan pada keseluruhan skrin sebanyak beberapa kali untuk mencipta imej pada skrin.

Garis imbasan ini begitu pantas sehingga mata manusia tidak dapat menangkapnya. Jika anda mempunyai kamera berkelajuan tinggi, anda akan dapat menangkap garis imbasan ini terbentuk pada skrin.

Jika anda mengambil gambar skrin TV CRT yang lama, kamera biasa hanya akan dapat menangkap sebahagian skrin yang dinyalakan oleh garis pengimbasan ini.


Kisah Kucing Yang Boleh Meramal Kematian - Oscar The Cat

Sudah banyak artikel yang kami tulis mengenai kisah kucing-kucing terkenal di seluruh dunia. Ada kisah kucing yang menjadi Pegawai Eksekutif di salah sebuah stesen kereta api di Jepun, digunakan sebagai pengintip CIA, bekerja sebagai penjaga muzium dan banyak lagi. Anda juga pasti telah banyak mendengar kisah kucing lain yang mengagumkan.

Kali ini, iluminasi ingin berkongsi bersama anda mengenai kisah seekor kucing yang dipercayai boleh meramal kematian seseorang. Kucing yang dimaksudkan itu bernama Oscar dan dipercayai telah meramalkan kematian lebih daripada 100 pesakit di sebuah pusat penjagaan di Amerika Syarikat.

Oscar yang kini berusia 14 tahun sering menghabiskan masanya dengan berlegar-legar di ruang Pusat Penjagaan dan Pemulihan Steere House, Rhode Island. Oscar juga terkenal di kalangan para jururawat yang bekerja di situ sebagai seekor kucing yang anti-sosial.

Walau bagaimanapun, kakitangan dan doktor yang bertugas di Steere House bingung dengan kebolehan semula jadi Oscar untuk mengenalpasti pesakit yang hampir menemui ajal.

Oscar akan mendekati, bermanja dan baring di samping pesakit tanpa dipaksa walaupun ia bukanlah kucing yang jenis gemar dibelai. Oscar akan menawarkan keselesaan dan sokongan yang sangat diperlukan para pesakit yang hampir menemui ajal. Biasanya mereka meninggal dunia beberapa hari atau beberapa bulan selepas diramal Oscar.

'Bakat' yang dimiliki oleh Oscar itu bahkan telah banyak kali membuktikan bahawa kakitangan perubatan salah membuat keputusan dalam beberapa keadaan di mana pesakit hampir mati. Malah, ada yang menggelarkan kucing itu sebagai "Dewa Kematian".

Kebolehan Oscar itu mula-mula sekali didedahkan dalam artikel yang diterbitkan di New England Journal of Medicine pada tahun 2007. Kucing itu dipercayai telah meramal kematian lebih daripada 100 orang sejak artikel itu diterbitkan.

Penulis laporan itu, Dr. David Dosa, memberitahu akhbar Mirror Online bahawa Oscar hanya akan datang mendekati pesakit yang berada pada penghujung nyawa mereka sahaja. Jika pesakit yang hampir menemui ajal itu ditempatkan dalam bilik tertutup, Oscar akan mencakar dinding meminta supaya dibenarkan masuk mendekati pesakit.

Pada mulanya, Dr. Dosa ragu dengan kebolehan yang dimiliki kucing itu. Namun, keraguannya itu terbukti salah apabila dia dan rakan sekerjanya mendapati Oscar berjaya membuat 50 ramalan tepat dalam tempoh lima tahun. Bahkan, Oscar pernah membuat sehingga 20 ke 30 ramalan tepat berturut-turut tanpa salah.

Dr. Dosa berpendapat kucing itu tertarik kepada beberapa ciri yang ditonjolkan oleh pesakit-pesakit itu. Beberapa ciri yang dimaksudkan Dr. Dosa adalah tindak balas feromon atau aroma bau yang dikesan Oscar pada pesakit.

Dr. Dosa juga menulis dalam laporannya bahawa sekiranya Oscar kelihatan berada di atas atau di sisi katil seseorang pesakit, pakar perubatan dan kakitangan rumah penjagaan itu menganggapnya sebagai satu tanda yang hampir pasti berlaku.

Ini membolehkan kakitangan di situ melakukan persediaan yang perlu seperti memaklumkannya kepada keluarga pesakit. Selain itu, Oscar juga akan menemani dan memberi keselesaan kepada pesakit yang tiada saudara-mara dan menunggu kematian sorang diri.

Banyak ahli keluarga pesakit telah memberitahu Dr. Dosa bahawa kelibat Oscar di sekeliling mereka dan ahli keluarga yang sakit sebagai sesuatu yang menenangkan dan membantu mereka mengatasi kesedihan.

Namun, kisah ajaib itu bertukar menjadi cemas pada bulan November 2013 apabila Oscar mengalami reaksi alahan yang serius. Dia telah dibawa ke unit penjagaan intensif di mana jantungnya berhenti berdenyut dan Oscar mati selama beberapa saat.

Mujurlah doktor haiwan yang merawatnya bertindak pantas dan berjaya menyedarkan Oscar semula. Oscar kemudian dibawa semula ke pusat penjagaan Steere House di mana dia menjadi pesakit di situ selama beberapa bulan sehingga sembuh.

Kini, Oscar yang kelihatan sihat sepenuhnya kembali meneruskan peranannya untuk menghiburkan dan memberi keselesaan kepada pesakit yang hampir meninggal dunia.

Kelebihan Oscar dalam 'menghidu' kematian manusia mungkin boleh dilakukan kebanyakan haiwan lain. Namun, kisah Oscar adalah unik kerana dia memiliki kelebihan di mana haiwan lain tiada iaitu peluang untuk membuktikan kebolehannya.


Sejarah Tali Pinggang Keledar Kereta Dan Penjelasan Kekuatan Fabriknya

Salah satu peralatan paling ringkas tetapi paling penting dalam sesebuah kenderaan adalah tali pinggang keledar.

Mungkin kerana keringkasannya jugalah, pemakaiannya kerap kali jarang berjaya dijadikan amalan sesetengah ahli masyarakat kita - walaupun fungsi beg udara serta amaran bunyi kini berkait dengan pemakaian tali pinggang keledar yang betul.

Kita kerap kali memakai tali pinggang keledar, tanpa mengenali apakah bahan yang digunakan bagi menghasilkan tali tersebut. Pernahkah anda tertanya apakah sebenarnya material atau bahan fabrik yang digunakan?'

Bahan fabrik atau material yang digunakan dalam pembuatan tali pinggang keledar adalah sejenis bahan kain yang dinamakan dalam industri pembuatan sebagai 'webbing.' Kami pun tak tahu nak terjemahkannya sebagai apa - kain abah-abah? Jadi kami gunakan 'webbing' saja ya?

Terdapat dua jenis fabrik 'webbing' yang digunakan, satu diperbuat daripada nylon dan satu lagi daripada bahan polyester. Untuk kenderaan, 'webbing' jenis polyester akan digunakan kerana kekuatannya. 'Webbing' nylon pula biasanya digunakan untuk membuat tali pengikat yang lebih rendah tegangannya, seperti tali pengikat haiwan atau tali pengikat buaian.

'Webbing' nylon mempunyai beberapa kekurangan berbanding polyester - sifatnya mampu menyerap air menyebabkan kulat merebak didalamnya sekiranya tidak dikeringkan dengan betul. Selain itu 'webbing' nylon juga mampu meregang dan mempunyai sifat lebih elastik berbanding 'polyester.'

Walaupun mempunyai daya ketahanan bermula daripada 500kg ke 2 tan bergantung kepada jenis dan ketebalan, 'webbing' nylon secara keseluruhannya lebih mudah putus berbanding jenis 'polyester.'

Jadi mengapa 'polyester' dipilih sebagai bahan fabrik tali pinggang keledar?

Satu sifat 'webbing' polyester yang sangat dipentingkan adalah keupayaannya untuk tidak meregang apabila daya tarikan diberikan kepadanya. Ini bermakna dalam setiap kemalangan yang berlaku, sekiranya tali pinggang keledar sudah pun dipakai kemas - pemakainya sukar untuk dilonjakkan ke depan kerana 'webbing' polyester tidak akan meregang.

Selain itu, 'webbing' polyester juga mempunyai beberapa sifat tambahan lain yang memberikannya daya ketahanan lebih kuat.

'Webbing' polyester kalis sinaran UV membolehkan daya ketahanannya kekal dalam jangka masa lama tanpa pereputan berlaku. Bahan-bahan seperti kulat dan kulapuk juga sukar menjadikan fabrik tersebut rumah mereka dan fabrik itu juga sangat tahan geseran, membolehkannya digunakan berulang kali tanpa mengalami penurunan kualiti.

Jika 'nylon' mempunyai daya ketahanan yang tinggi, 'polyester' pula jauh lebih berkeupayaan menahan daya tarikan dengan daya sekuat 500 kg ke 4.5 tan mampu ditahan fabrik tersebut. Untuk fabrik 'webbing' polyester khas bagi tali pinggang keledar kenderaan, daya ketahanan yang perlu dicapai bermula daripada 1.36 tan ke 2.7 tan.

Sebelum menggunakan polyester, kesemua bahan fabrik yang digunakan bagi membuat tali pinggang menggunakan 'webbing' jenis nylon.

Bagaimanapun, oleh kerana kelemahan nylon yang sudah disebut di atas - industri kenderaan bersetuju bahan tersebut kurang sesuai untuk terus dijadikan standard kepada bahan fabrik tali pinggang keledar.

Jadi sekitar penghujung dekad 1960-an sehinggalah awal 1970, kajian dijalankan bagi mengenalpasti bahan terbaik yang akan digunakan bagi dijadikan asas kepada setiap tali pinggang keledar yang bakal dipasang; sama ada penambah baikan kepada nylon atau polyester.

Dalam membandingkan kedua-duanya, dapat dikenalpasti bahawa bahan polyester mempunyai daya tahan regangan yang lebih baik, menjadikan bahan tersebut sebagai pilihan. Jadi sejenis polyester yang dinamakan sebagai 'HT Polyester' atau 'High Tenacity Polyester', untuk digunakan sebagai fabrik rasmi tali pinggang keledar.

Benang yang digunakan juga berbeza mengikut sifat benang polyester yang ada. Dalam kajian yang dilakukan oleh WHO, saiz benang yang lebih kasar mampu menghasilkan permukaan yang lebih tahan geseran berbanding benang polyester halus. Benang halus juga mempunyai kemungkinan lebih tinggi dicemari bendasing.

Hasil kajian itu menunjukkan bahawa fabrik tali pinggang keledar perlu dihasilkan daripada bahan HT Polyester jenis bebenang kasar, dengan bentuk tenunan yang khas.

Salah satu perkara yang kerap disebut adalah berkenaan daya kekuatan tali pinggang yang kita pakai. Kami sudah mengutarakan angka-angka yang menjawab persoalan ini, tetapi angka saja tidak memadai.

Di internet, sudah banyak sebenarnya demonstrasi untuk membuktikan kekukuhan fabrik tali pinggang kita bagi menyedarkan orang ramai betapa pentingnya kita memakai tali pinggang.

Bahan yang digunakan untuk menghasilkan tali pinggang keledar merupakan hasil kajian berpuluh tahun lamanya. Banyak sudah bukti menunjukkan kereta mungkin sudah uzur dan tidak lagi boleh digunakan, namun bahagian yang masih nampak baru dan tidak kelihatan lusuh - adalah tali pinggang keledar.

Mungkin anda merasakan pemakaiannya remeh atau membuatkan anda tidak selesa, namun sudah dibuktikan berulang-ulang kali peralatan semudah ini sebenarnya telah menyelamatkan banyak nyawa.